Kam v Nitre na výlet? Štyri tipy ako si spestriť jesenný víkend

Charizmu a vznešenosť bohatej histórie s dynamikou moderny v sebe spájajú mnohé mestá Slovenska. Jedným z nich je aj Nitra, ktorej historická časť tvorená Nitrianskym hradom, pešou zónou a divadlom sú srdcom jej bohatého kultúrneho, spoločenského i umeleckého života. Gurmánske zážitky v podobe degustácii prvotriednych vín, ochutnávok miestnych špecialít a svetoznámej medoviny, pestrá ponuka športových, voľnočasových a nákupných možností, to všetko urobilo z Nitry naozaj atraktívnu mestskú destináciu. Medzi obľúbené zákutia patria krásy Horného a Dolného mesta, ktoré spoznáte prehliadkou synagógy, Diecézneho múzea, Diecéznej knižnice, Pešej zóny s meštianskymi domami či Kupeckej ulice s bohatým kaviarenským životom. Objavovať môžete taktiež sakrálne pamiatky a dedičstvo židovskej kultúry či sedem pahorkov nad mestom. Súčasťou mestskej destinácie je aj bohatý kaviarenský život. Priamo na hradnom vrchu, v historickom srdci Nitry, nájdete napríklad kaviareň Castellum Cafe. Zaujímavé architektonické riešenie sprostredkúva štedré výhľady na mesto. Reštaurácia je zároveň postavená tak, aby ste mali možnosť vidieť starobylé hradné múry a v takejto atmosfére si vychutnať skvelé jedlo. Návštevníka pri potulkách po Nitre skôr či neskôr zastihne hlad, aby mu pripomenul, že mesto treba spoznať aj cez žalúdok. Nitra je plná bistier aj malých pouličných stánkov s niečím pod zub pre tých, ktorí nechcú tráviť priveľa času jedením. Gurmáni, pre ktorých je dobrý obed alebo večera na výlete to najdôležitejšie, si ale tiež prídu na svoje. Milovníci dobrého vína iste ocenia napríklad aj interiérovo zaujímavú vínotéku hotela Mikádo s viac ako sto päťdesiatimi druhmi vín z celého sveta. Necelých 40 kilometrov od Nitry sa nachádza zámok v Topoľčiankach, ktorý je skutočným magnetom pre turistov. S jeho zaujímavou históriou je spojených viacero významných európskych šľachtických rodov. Známy je predovšetkým ako niekdajšie letné sídlo viacerých československých prezidentov. Na zámku sa dnes nachádza múzeum dobového nábytku, knižnica so 14-tisíc zväzkami či kolekciou keramiky, ktorá patrí medzi najväčšie na Slovensku. Nachádza sa tu aj hotel, kde sa dá ubytovať v niektorom z troch historických apartmánov. Topoľčianky sú známe aj svojím slávnym žrebčínom, kde dodnes chovajú viacero plemien koní a organizujú športové, chovateľské a kultúrno-spoločenské podujatia. Po prehliadke zámku a žrebčína čaká návštevníkov gastronomický zážitok vo vinárstve Château Topoľčianky, ktoré je jedným z najväčších slovenských producentov vína. Divinový guláš, degustácia miestnych vín, spojenie jedla s vínom a sabráž to je iba malá ochutnáva miestnych špecialít. Mojmírovce sú historicky prepletené s významným šľachtickým rodom Huňadyovcov. Bohatú históriu stelesňujú kostol v goticko-románskom slohu, pôvodná zemianska kúria, artézske studne, židovský cintorín, kaštieľ, anglický park s chránenými drevinami a koniarne z polovice osemnásteho storočia. Kaštieľ v Mojmírovciach prerobený na hotel ponúka lákavú kombináciu bohatej histórie, relaxu, športových a rekreačných aktivít a komfortného ubytovania. Okrem toho je tu však aj niečo výnimočné. Ide o obilný mlyn z roku 1927, ktorý zdedil vnuk po starom otcovi a ten sa rozhodol ho zveľadiť. Atrakcia láka najmä milovníkov starých strojov, ktorí tu uvidia rôzne pôvodné zachovalé stroje a aj veľký spaľovací motor. Ak vás zaujímajú múzeá, odporúčame Regionálne múzeum priamo v Mojmírovciach. Sídli len pár minút chôdze od kaštieľa, v menšom letohrádku, kde sa konajú aj sobáše a rôzne koncerty. Expozície venujú priestor najmä Huňadyovcom, ktorí boli veľkými cestovateľmi a chovali tu napríklad aj ovce merino, cenené pre jemnú vlnu. Veľkomoravské kniežactvo zaniklo pre mnohými rokmi, no len pár kilometrov od Piešťan je dobre ukrytá nenápadná dedinka Bojná a tá skrýva neuveriteľný poklad – hradisko Valy z 8. a 9. storočia, teda z čias Veľkej Moravy. Naplánujte si sem výlet a na vlastnej koži zažijete, čo to tá Veľká Morava vlastne je. Ocitnete sa na autentickom mieste, kde žili kresťania pred 1200 rokmi, a čaká na vás poznávanie pradávnej histórie - hradisko, ktoré je asi päť kilometrov za dedinou. Treba vedieť, že ide o významné kultúrne a mocenské centrum Veľkej Moravy. Keď sa postavíte pred Východnu bránu, je možné, že sa neubránite emóciám. Pred očami návštevníkov tu čnie drevená stavba vysoká dvanásť metrov. Brána bola postavená pred rokom a teraz je to národná kultúrna pamiatka. Časom sa tu plánuje aj nainštalácia samotných vrát tak, ako to bolo kedysi. Drevená stavba stojí na tom istom mieste ako v časoch Veľkej Moravy. Archeológovia zo Slovenskej akadémie vied tu totiž našli oporné piliere dávnovekej stavby a priamo na základoch sa postavila predpokladaná replika. Majestátna stavba neslúži len na okrasu. Pokojne môžete vojsť dnu a všetko si poprezerať, ohmatať.


Ukrajina hrozí ruským návštevníkom Krymu väzením

Každému Rusovi letiacemu na Krym hrozí väzenie.

MOSKVA. Ukrajinský prezident Petro Porošenko podpísal zákon, podľa ktorého hrozí väzenie každému Rusovi letiacemu na Krym. Ukrajinská pohraničná stráž kontroluje pozemný priechod na Krym, ktorý Rusko anektovalo v roku 2014. Väčšina cestujúcich však uprednostňuje leteckú dopravu na polostrov priamo z Ruska. Ukrajina považuje takéto lety za ilegálne prekročenie ukrajinskej hranice. Ukrajinský parlament v stredu oznámil, že prezident podpísal zákon, podľa ktorého takéto prekročenia hranice sú trestným činom trestaným až trojročným pobytom za mrežami. Zákon sa vzťahuje na ruských občanov alebo kohokoľvek, kto koná v záujme Ruska. Nová legislatívna norma znamená, že ktorýkoľvek Rus letiaci na Krym alebo smerujúci tam autom cez nový most spájajúci ho s ruskou pevninou, bude čeliť na Ukrajine obvineniam z trestného činu, dodáva agentúra AP.


Bitcoin rastie a rastie. Pokoril nový rekord

Hodnota kryptomeny v pondelok prekona 2 100 dolárov.

LONDÝN. Kybernetická mena bitcoin pokračuje v raste a prekonáva nové rekordy. V pondelok jej hodnota stúpla nad 2 100 USD (v prepočte 1 870 eur). Za posledný mesiac tak vzrástla o viac ako 65 percent. Uviedla to na svojich internetových stránkach BBC. Stabilný rast meny je zrejme spojený so zmenou politiky v Japonsku a Číne, ktoré uľahčili špekulantom obchody s bitcoinom. Bitcoin prelomil hranicu 1 000 dolárov v novembri 2013. Od tej doby jeho kurz výrazne kolísal. Na začiatku roku 2014 bola hodnota jedného bitcoinu len 280 dolárov. Na konci minulého roka predstavovala zhruba 900 USD. Od začiatku tohto roka tak Bitcoin stúpol o 125 percent. Od roku 2010 je Bitcoin menou s najvyšším výkonom, s jedinou výnimkou, ktorou bol rok 2014. Podľa agentúry Bloomberg k pondelkovému ďalšiemu rastu bitcoinu prispelo tiež oslabenie amerického dolára a správa, že aerolinky Peach sa stali prvou japonskou leteckou spoločnosťou, ktorá prijíma digitálnu menu. Posil�?ovaniu tiež pomáhajú špekulácie, že americká Komisia pre cenné papiere a burzy (SEC) by mohla zmeniť svoje rozhodnutie o bitcoinovom burzovo obchodovanom fonde dvojčiat Winklevossových, ktorý pôvodne zamietla. Súhrnná hodnota všetkých bitcoinov v obehu je v súčasnosti takmer 35,9 miliardy dolárov (32 mld. eur). Rastúci záujem o bitcoin vyvolal vznik mnohých ďalších digitálnych mien. K ich obľúbenosti prispelo aj to, že technológia, ktorá stojí za bitcoinom, sa nedokáže vyrovnať s jeho obľubou a rastom. Podľa jedného z odhadov bitcoin v súčasnosti tvorí len 47 percent všetkých obchodov s kryptomenou a konkurenčné meny ako ethereum a ripple posil�?ujú v posledných mesiacoch oveľa rýchlejšie ako bitcoin. Niektorí komentátori však už kvôli posil�?ovaniu týchto mien naznačujú, že na trhu s kryptomenaou rastie neudržateľná bublina. Bitcoin vznikol v roku 2009 ako alternatíva oficiálnych mien a postupne sa presadil ako popredná kybernetická mena sveta. Vytvára ju sieť počítačov so špecializovaným softvérom naprogramovaným tak, aby uvoľ�?oval nové virtuálne mince stabilným a postupne sa spomaľujúcim tempom. Je navrhnutý tak, aby ho nikto nemohol akokoľvek ovplyv�?ovať, teda ani vlády a centrálne banky.


Krízový stav na macedónskych hraniciach predĺžia zrejme o šesť mesiacov

SKOPJE. Macedónsky parlament by mal vo štvrtok v Skopje definitívne potvrdiť predĺženie krízového stavu na južných hraniciach balkánskej krajiny, ktorý tam pretrváva v súvislosti s migračným tlakom. Ako informoval v pondelok spravodajský internetový portál vesti.mk, návrh vlády na predĺženie krízového stavu o šesť mesiacov, teda do 30. júna 2017, už schválil výbor pre obranu a bezpečnosť tamojšieho zákonodarného zboru. V zdôvodnení sa poukazuje na odhady bezpečnostných orgánov, v zmysle ktorých je stále možná ďalšia veľká migračná vlna, a teda aj rast migračného tlaku na štátne hranice. Podľa macedónskeho ministerstva vnútra prešlo vlani cez územie krajiny viac ako 700-tisíc migrantov. Mimoriadny stav a krízovú situáciu na hraniciach tu vyhlásili po prvý raz v polovici augusta 2015.


Posilnením postavenia novinárov sa bude zaoberať pracovná skupina

Zhodli sa na tom ministerka kultúry Laššáková a zástupcovia vydavateľov a šéfredaktorov na vzájomnom rokovaní.

BRATISLAVA. Ochranu novinárov pri výkone ich práce je potrebné legislatívne posilniť. Zhodli sa na tom ministerka kultúry SR Ľubica Laššáková a zástupcovia vydavateľov a šéfredaktorov na vzájomnom rokovaní. "V súčasnosti absentuje právne záväzné vymedzenie pojmu novinár a vzájomné prepojenie právnej regulácie médií a trestnoprávnej regulácie je nedostatočné," píšu v spoločnom komuniké z rokovania. Ministerstvo preto vytvorí pracovnú skupinu, ktorá pripraví legislatívny návrh. Ten by mal riešiť osobité postavenie novinára z hľadiska ochrany zdroja, ale aj ochrany samotného novinára, napríklad pred nedôvodným trestným stíhaním za ohováranie, či civilnými žalobami na ochranu osobnosti v súvislosti s výkonom jeho práce. Pracovná skupina by mala začať fungovať v priebehu niekoľkých týždňov a jej súčasťou by mali byť predstavitelia relevantných ministerstiev aj zástupcovia vydavateľov a šéfredaktorov. Ministerka vzala na vedomie aj obavy Asociácie vydavateľov tlače, že v prípade odobratia mobilného telefónu investigatívnej novinárke Pavle Holcovej by mohlo dôjsť k porušeniu princípov ochrany zdroja, ktoré sú zakotvené v tlačovom zákone a ktoré patria k základom novinárskej práce. "Obe strany budú preto pozorne sledovať ďalšie kroky orgánov činných v trestnom konaní a vzájomne spolupracovať pri úprave súčasnej legislatívy a jej výklade," vyhlásili.


Belgická polícia koná na základne etnickej profilácie, tvrdí belgická neziskovka

Nezisková organizácia tvrdí, že menšiny majú len malú možnosť sťažovať sa na postup polície.

BRUSEL. Belgická polícia sa pri svojej práci zameriava na etnické a náboženské menšiny, vyplýva zo správy belgickej neziskovej organizácie Liga ľudských práv (La Ligue des droits de l'homme). Severoafričania sú podľa štúdie kontrolovaní dvakrát častejšie a s menším rešpektom ako väčšinová populácia. Podľa správy neziskovej organizácie majú príslušníci menšín pocit, že sú obeťami "etnickej profilácie" polície a majú len malú možnosť sťažovať sa na postup polície. Liga ľudských práv uvádza, že polícia často nechce prijať sťažnosti príslušníkov menšín, tí zas majú problém dokázať polícii, že konala rasisticky. Riešenie sťažnosti je navyše finančne náročné a sťažovatelia ho vnímajú ako zdĺhavé. Belgický denník La Derniere Heure pripomenul, že počet vyšetrovaní a kontrol stúpol, keď po vlaňajších teroristických útokoch v Bruseli stúplo riziko teroristického ohrozenia. To je doteraz na druhom najvyššom stupni zo štvorstupňovej škály. Správa neziskovej organizácie tiež konštatuje, že kým 24 percent policajných kontrol bolo zameraných na obyvateľov severoafrického pôvodu, len 12 percent kontrol sa týkalo väčšinovej populácie. Okrem toho len 42 percent Severoafričanov uviedlo, že polícia s nimi narábala počas kontrol s rešpektom, pri väčšinovej populácii to bolo až 85 percent. Na časté a nepríjemné kontroly sa podľa správy sťažujú najmä mladí. "Keď športujem a mám šiltovku, častejšie ma kontrolujú," uviedol jeden z oslovených. Mládež sa sťažuje na osobné prehliadky nad rámec zákona a konfiškovanie dokladov alebo mobilného telefónu. Liga ľudských práv v správe dospela k záveru, že etnická profilácia práce polície má negatívne dôsledky: postihované menšiny majú pocit krivdy, prechovávajú nedôveru k polícii, ktorá je voči nim agresívnejšia ako k väčšinovej populácii.


Japonec: Aj pani Macunová závidí, že žijem na Slovensku

V septembri som dostal ponuku vystúpiť na stretnutí slovenských zamestnancov istej nemeckej automobilky. Témou bol 'Život na Slovensku očami prisťahovalcov'.

Odvtedy, čo som sem v septembri 2002 prišiel, sa ma zo slovenských médií mnohokrát pýtali, ako sa cítim v tejto krajine a ako sa mi tu žije. Pred štrnástimi rokmi tu však neboli podujatia, na ktorých by mali zamestnanci firiem možnosť počuť priamo od imigrantov ich osobný názor. Je to známka toho, že s členstvom v Európskej únii sa počet rezidentov z cudziny z roka na rok zvyšuje a otázka, ako sa im žije vo vašej krajine, už nie je zanedbateľná. Prisťahovalectvo nie je ľahká téma, ale my sme sa v nej vďaka Eninmu nadhľadu cítili pohodlne. Vyslovil som názor, že na Slovensku žijú rozličné skupiny imigrantov a rezidentov z cudziny. A každý z nich vidí krajinu inak. Napríklad taký biely podnikateľ z Francúzska, ten môže mať pomerne odlišné skúsenosti s tunajšími ľuďmi, než má ázijský muž. Takže s čím sa stretávam: ľudia, zvlášť muži, mi automaticky tykajú. Deje sa to aj v situáciách, keď som v obchode v pozícii ich zákazníka. Nestáva sa to, keď mám po boku svoju manželku alebo keď hovorím po anglicky. Ale vždy, keď som sám a so svojím ázijským vzhľadom rozprávam po slovensky, tykajú mi. Po skončení podujatia sme sa stretli na malom pohostení. Jeden z účastníkov semináru sa mi prihovoril: „Viete, prečo Ázijčanom tykáme? Pretože mnohí z nich tykajú nám.“ Prekvapilo ma to, pretože v Japonsku je vykanie základným pravidlom konverzácie. Tykajú si výlučne blízki priatelia v rovnakom veku a členovia rodiny. Pokiaľ viem, v Južnej Kórei platia podobné pravidlá. V porovnaní s tým, ako som sa prvýkrát stretol so slovenskou realitou, mnohé sa zmenilo k lepšiemu. V službách a obchode je oveľa lepšia a vľúdnejšia atmosféra. Čo je zaujímavé, do nepríjemných situácií sa nedostávam v obchodných reťazcoch a v reštauráciách či obchodoch v centre Bratislavy. Bratislavčania si už zvykli na obyvateľov z cudziny aj na turistov. Sami viac cestujú a dlhodobo žijú v rôznych kútoch Európy i mimo nej. Podaktorí už majú aj dobrých ázijských kamarátov alebo kolegov v zamestnaní. Ľudia, ktorí žijú v pestrom medzinárodnom prostredí, sa vždy dokážu zbaviť starých predsudkov. V posledných rokoch vnímam výrazné rozdelenie slovenskej spoločnosti na dve skupiny ľudí. Jedni sú, aj vďaka práci v zahraničných spoločnostiach, otvorení globalizácii a prijímaniu nových výziev bez bariér, druhí sa bránia „cudziemu“ s pocitom, že to nepotrebujú. Jeden môj slovenský kamarát hovorí, že Európska únia nám priniesla moderný podnikateľský model života. Ľudia v Bratislave podľa neho žijú, čo znamená, že sa udržujú nepretržite zaneprázdnení. „Kedysi sme sa stretávali a zaujímali o priateľov,“ hovorí môj kamarát. „Teraz sa každý koncentruje iba na seba, svojho partnera a svoje deti. A že sú služby v Bratislave stále lepšie a lepšie? To iba vďaka prísnej kontrole moderného manažmentu. V obchode sa síce usmievajú, ale je to neúprimné, diktuje to manuál,“ hovorí kamarát. V zásade s ním súhlasím, hoci to, či sa na mňa predavač usmieva úprimne alebo neúprimne, je mi ako zákazníkovi ľahostajné. Podstatné je, aký dojem vo mne zanechá! Kamarátka mojej mamy, sedemdesiatnička, navštívila pred pár rokmi Bratislavu. S manželom precestovali strednú Európu a na pol dňa ich z Viedne so skupinou japonských turistov vzali do Bratislavy. Na Hlavnom námestí si pani Macunová kúpila v obchodíku so suvenírmi malý keramický tanierik s typickým ľudovým motívom. Predavač bol vraj veľmi milý a zdvorilý. A ukazujúc mojej mame suvenír zo Slovenska pani Macunová povedala: „Váš syn žije v takej dobrej krajine. Závidím mu. Musí byť medzi tými ľuďmi veľmi šťastný.“ Nuž, pani Macunová nevie o Slovensku skoro nič, je teda naivná. A hoci je pravda, že ja som na Slovensku rád a som tu šťastný, toto je dôkaz tvrdenia, aký je prvý dojem z kontaktu s ľuďmi dôležitý. Zlá správa je - ale možno pre tých, ktorí majú plné zuby pohľadu na cudzincov je to dobrá správa - turistov z Japonska bude chodiť na Slovensko čoraz menej. Určite! Austrian airlines totiž po 27 rokoch zrušili priamy let medzi Tokiom a Viedňou. Ľahká dostupnosť Viedne, to bol totiž dôvod, prečo japonskí turisti navštívili popri rakúskej metropole aj Bratislavu. Bola to náhoda, že som 4. septembra 2016 letel posledným priamym letom z Tokia do Viedne. Trochu som očakával, že rozlúčkový priamy let bude sprevádzaný niečím výnimočným. Každý pasažier možno dostane pohár šampanského navyše... ale nič! Keď sa naše lietadlo blížilo k viedenskému letisku, ozval sa z reproduktorov hlas. Prihovárala sa nám japonská letuška, ktorá poďakovala ako obyčajne za to, že sme si vybrali práve ich leteckú spoločnosť... a vtom sa jej hlas zlomil. Ovládli ju emócie. Nikdy dovtedy som nezažil hlásenie v lietadle sprevádzané úprimným plačom. Všetci cestujúci, ktorí rozumeli po japonsky, boli dojatí a tlieskali. Keď sa najbližšie vyberiem do Japonska, musím letieť cez Mníchov, Frankfurt alebo cez Helsinki. Moja cesta do Tokia bude s prestupom trvať oveľa dlhšie, než „len“ jedenásť a pol hodiny. Dostal som ponuku napísať tento článok na tému, čo sa na Slovensku zmenilo, odkedy som sem prišiel prvýkrát. Pravdu povediac, najviac som sa zmenil ja. To, čo som kedysi vnímal ako nové, cudzie a ťažko stráviteľné, si dnes ani nevšimnem. Lenže nakupovať chodím každý deň a som vďačný za každý falošný úsmev. Tento text ste mohli čítať vďaka tomu, že platíte za obsah. Vážime si to.


BRATISLAVA. Hasiči zasahujú pri požiari chatky v Mestských lesoch v Bratislave. Požiar vypukol pred 12:00 v chatke v nedostupnom lesnom teréne, kde nie je možné použiť bežnú hasičskú techniku. „Hasiči musia prekonávať približne kilometer dlhý lesný porast. Hasia kyvadlovou dopravou vody pomocou štvorkoliek. Zasahuje 23 hasičov. Ich rýchly zásah zabránil rozšíreniu požiaru na okolitý hustý les," informovala Zuzana Farkasová z Prezídia Hasičského a záchranného zboru.


Oprava Trnavského mýta bude trvať rok

Podchod dostane do 15-ročného prenájmu firma Immocap Group, ktorá postavila neďaleký Central. Nové výťahy a eskalátory v ňom vybuduje magistrát.

NOVÉ MESTO. Zdevastovaný podchod pod Trnavským mýtom sa konečne dočká rekonštrukcie. Novú tvár mu dá spoločnosť Immocap Group, ktorá stojí aj za výstavbou neďalekého nákupného strediska Central. Jeho ponuku odsúhlasili bratislavskí poslanci posledný septembrový deň. „Konečne sa nám to podarilo a dáme do poriadku jeden z najdôležitejších uzlov v meste. Stav Trnavského mýta, v akom je teraz, je neprípustný a už ho viac nemienim tolerovať,“ povedal primátor Bratislavy Ivo Nesrovnal. Immocap Group plánuje do revitalizácie Trnavského mýta investovať viac ako jeden milión eur. Za to dostane podchod do prenájmu ročne za symbolické euro na 15 rokov s opciou na ďalších päť rokov. Spoločnosť sľubuje, že nové mýto sa stane centrálnym bodom stretávok a prestupov s prepojením na dominanty okolia. Podchod by sa tiež mal stať bezbariérovým. Mali by tu pribudnúť nové výťahy a eskalátory na náklady mesta. V podchode budú tiež nainštalované elektronické tabule s informáciami o príchodoch a odchodoch autobusov a električiek. Investor by rád podchod na noc zatváral. S tým však mesto nesúhlasí. Čaká ich preto ešte rokovanie na túto tému. Zdevastovaný podchod na Trnavskom mýte zažil už niekoľko pokusov o zlepšenie svojho výzoru. Najprv si ho v roku 2011 pred svetovými majstrovstvami v hokeji zobrali do parády sprejeri. Tí na jeho stenách namaľovali grafity s hokejovou tematikou. O dva roky neskôr, keď sa do neďalekej novej kancelárskej budovy presťahoval mobilný operátor Orange, polepil v rámci kampane steny podchodu fotografiami usmievajúcich sa ľudí. Ani jeden z nových výzorov podchodu v ňom však dlho nevydržal. Vandali pokusy o skrášlenie priestoru totiž rýchlo zničili. Podchod tak zostal zanedbaným miestom, kde bežne cítiť pach telesných tekutín a hľadajú v ňom útočisko bezdomovci i narkomani. „Problémom je, že keď je v takomto zlom stave, nie je tam veľa funkčných prevádzok a preto tam nie je dostatočná sociálna kontrola,“ povedala hovorkyňa bratislavského magistrátu Ivana Skokanová. Ide pritom o dôležitý dopravný uzol, ktorý je jednou z najväčších prestupných staníc verejnej dopravy v meste. „Sme radi, že poslanci prijali náš návrh na rekonštrukciu podchodu a dali nám tak možnosť vyriešiť jeden z najviditeľnejších problémov Bratislavy,“ povedal generálny riaditeľ spoločnosti Immocap Group Martin Šramko. Firma chce podľa neho vytvoriť priestor, ktorý bude obľúbený a bezpečný. Zámerom je vytvoriť mix prevádzok pre okoloidúcich ľudí, ktorí využívajú mestskú hromadnú dopravu, ale aj pre tých, ktorí budú prechádzať podchodom do tržnice alebo obchodného domu Central. „Určite nebudú v podchode chýbať malé potraviny, občerstvenie či trafika,“ povedal Šramko. Výmera predajných priestorov predstavuje v podchode 1350  štvorcových metrov. Sľubuje, že podchod firma zabezpečí nonstop kamerovým systémom, nepretržitou strážnou službou a každodenným upratovaním. Do podchodu tiež zateká, keďže je narušená jeho hydroizolácia. Najhoršie sú na tom vstupy  od Istropolisu a tržnice.V rámci rekonštrukcie tak v podchode vymenia aj hydroizoláciu, elektroinštaláciu, postavia nové toalety a obnovia všetkých sedem vchodov a nástupísk.  Súčasťou revitaliázie by mala byť aj úprava vonkajších verejných priestorov podchodu vrátane osadenia nových odpadkových košov, odstránenie polepov či grafitov a vyčistenie verejného priestranstva. „Investor zrevitalizuje priestor podchodu, mesto má záujem opraviť vstupy do podchodu, a teda osadiť výťahy a obnoviť eskalátory a nájsť konsenzus s partnermi z Nového Mesta a Ružinova na úprave nadzemných priestorov,“ spresnila Skokanová. V súčasnosti majú eskalátory fungovať od 6.00 h do 20.00 h vrátane víkendov a sviatkov. Tí, čo podchodom prechádzajú dennodenne, však vedia, že realita je často iná. „Hlavné mesto eskalátory tento rok opravilo, sú funkčné. Počas rekonštrukcie však máme záujem doplniť do podchodu aj výťahy, aby bol bezbariérový,” povedala Skokanová. Koľko výťahov plánuje mesto do podchodu osadiť, či eskalátory vymení za nové, alebo ich len zrekonštruuje, a koľko peňazí na obnovu vyčlení, zatiaľ neprezradilo. Rovnako majú mestskí poslanci rokovať s investorom aj o možnosti nočného zatvárania podchodu. Investor by to totiž privítal, ale mesto je  proti. Firma Immocap Group počíta iba s vytvorením zásobovacieho výťahu do podchodu za 80-tisíc eur. V návrhu však pripravil aj kalkuláciu na výmenu troch eskalátorov a výstavbu siedmich výťahov. Náklady odhaduje na vyše 420-tisíc eur. Eskalátory a ani náklady súvisiace s ich prevádzkou však napokon nie sú predmetom nájmu, keďže ich obnoví magistrát. Dobrou správou je, že investor nepredpokladá výrazné dopravné obmedzenia počas revitalizácie Trnavského mýta. Jeho snahou je, aby podchod fungoval aj počas rekonštrukcie, hoci v upravenom režime. „Neviem si predstaviť, že by sme podchod počas prác úplne uzavreli, keďže ním denne prejdú tisícky ľudí,“ povedal Šramko. Podchod v súčasnosti spravuje mesto. Spoločnosť Immocap Group ho od neho dostane do prenájmu na 15 rokov za symbolické euro ročne s opciou na ďalších päť rokov. A to v prípade, ak firma do 60 dní od posledného septembrového týždňa podpíše s mestom zmluvu. Investor však aktuálne dokončuje projekt. Mestskí poslanci ho totiž požiadali napríklad o zakomponovanie napojenia podchodu na budúcu železničnú stanicu Filiálka. Žiadajú tiež to, aby sa v podchode nachádzali elektronické informačné tabule s časmi odchodov električiek, autobusov a trolejbusov. S tabuľami pritom investor rátal už vo svojom návrhu. Mestskí poslanci vyberali celkovo zo štyroch návrhov na prenájom a revitalizáciu podchodu na Trnavskom mýte – dvoch od spoločnosti Immocap Group, ktorá stojí za výstavbou neďalekého nákupného centra Central, a dvoch od spoločnosti Staura, ktorá má v podchode v prenájme niekoľko prevádzok. Zatiaľ čo Staura ponúkala investovať do podchodu 498-tisíc eur, Immocap ponúkal viac ako dvojnásobok, a to 1,3 milióna eur. Poslanci nakoniec zahlasovali za spoločnosť Immocap Group. Firma mala o prenájom podchodu dlhodobý záujem. Rekonštrukcia by mala podľa nej trvať približne rok od ukončenia inžinieringu a získania povolení pre stavebné práce. Keďže nevie presne odhadnúť, koľko času tento proces zaberie, nie je ešte úplne jasné, odkedy budú môcť ľudia vynovený podchod využívať. Odhaduje sa však, že by to mohlo byť v októbri 2017.


Bratislava má zrušiť nariadenie o zákaze hazardu v hlavnom meste

BRATISLAVA. Všeobecne záväzné nariadenie (VZN) o zákaze umiestnenia herní v hlavnom meste nie je v súlade so zákonom. To je verdikt Krajského súdu (KS) v Bratislave, ktorý sa na štvrtkovom pojednávaní vo svojom rozhodnutí stotožnil so sťažnosťou prokuratúry. Hlavné mesto sa chystá proti rozhodnutiu odvolať. "Krajský súd v Bratislave uznesením vyslovil nesúlad Všeobecne záväzného nariadenia hlavného mesta Slovenskej republiky zo dňa 30. marca 2017 o zákaze umiestnenia herní na území hlavného mesta Slovenskej republiky Bratislavy v celom jeho znení s ustanovením príslušných paragrafov a odsekov," vysvetlil vo štvrtok pre TASR hovorca KS v Bratislave Pavol Adamčiak. Vôľa 136-tisíc Bratislavčanov ako aj všetkých odporcov hazardu v našom meste bola pošliapaná. KS v Bratislave preskúmal zákonnosť prijatia predmetného VZN a postupu žalovaného predchádzajúceho jeho prijatiu. Súd v zmysle námietky žalobcu vylúčil možnosť opakovaného hlasovania o už raz vybavenej petícii, nakoľko sa jedná o špecifickú úpravu v zmysle zákona č. 171/2005 Z. z. o hazardných hrách. "Úplné odôvodnenie rozhodnutia sa bude nachádzať v jeho písomnom vyhotovení. Proti uzneseniu súdu je možné podať kasačnú sťažnosť," dodal Adamčiak. Verejný záujem jednoznačne prehral. To bola reakcia primátora Bratislavy Iva Nesrovnala po rozhodnutí súdu. "Vôľa 136.000 Bratislavčanov ako aj všetkých odporcov hazardu v našom meste bola pošliapaná," zdôraznil Nesrovnal Pripomenul, že s petíciou proti hazardu začalo mesto v roku 2015 preto, lebo hazard presiahol únosnú mieru. "A teraz reálne hrozí, že tento stav opäť nastane a opäť sa začnú automaty po Bratislave rozrastať. Tento boj však nevzdáme, počkáme si na doručenie rozsudku, poradím sa s právnikmi aj s petičným výborom a povieme vám ďalšie kroky. Čo viem povedať už teraz, určite sa proti rozsudku odvoláme," uviedol Nesrovnal. Zástupca petičného výboru, starosta Lamača Peter Šramko uviedol, že rozhodnutie súdu berie na vedomie. "No za nás všetkých zároveň hovoríme, že s nevôľou, pretože sme presvedčení, že toto rozhodnutie ide proti záujmom Bratislavčanov," povedal. Deklaroval tiež, že okrem právnych možností sú iniciátori petície rozhodnutí urobiť ďalšie kroky, ktoré pomôžu zastaviť hazard a jeho šírenie v hlavnom meste. "Vrátane organizovania novej petície," zdôraznil. Ešte tvrdšie sa vyjadrili aktivisti z Iniciatívy Zastavme hazard. "Rozhodnutie Krajského súdu považujeme za škandalózne a tvrdý úder voči demokracii," uviedli v tlačovom vyhlásení. Zároveň kritizujú aj bratislavských mestských poslancov za proces hlasovania o petícii, podľa nich svojím postupom dali priestor prokuratúre a súdu pre štvrtkové rozhodnutie. S verdiktom súdu je naopak stotožnená Asociácia zábavy a hier (AZAH). "Je smutné, že to muselo dospieť až sem a v dôsledku sebaprezentácie pána primátora a jeho neschopnosti akceptovať námietky na nezákonnosť prijatia VZN i samotného procesu petície, nemá Bratislava rozumnú reguláciu hazardu," uviedla hovorkyňa AZAH Dominika Lukáčová. Hazardu podľa jej slov v Bratislave i tak ubúda. "V rámci zákonnej regulácie hazardu ubudlo herní a ich počet sa nebude navyšovať, ďalšie zákonné sprísnenie regulácie by malo priniesť pokračujúce zníženie počtu herní," povedala.


Manželka bývalého šéfa banky Azerbajdžanu minula milióny libier

Zamiru Hadžijevovú zatkli a neskôr prepustili na kauciu, bojuje proti vydaniu do Azerbajdžanu.

LONDÝN. Ženu z Azerbajdžanu, ktorej majetok začali britské úrady preverovať na základe protikorupčných zákonov, minulý týždeň zatkli a vo štvrtok prepustili z väzby na kauciu. Informovala o tom tlačová agentúra AP. Zamira Hadžijevová zároveň bojuje proti svojmu vydaniu do rodnej krajiny, kde je obvinená zo sprenevery. Hadžijevová je prvou osobou, ktorá sa stala terčom prešetrovania na základe britského Nariadenia o majetku s nevysvetleným pôvodom, teda opatrenia zavedeného do platnosti tento rok v snahe oslabiť povesť Londýna ako útočiska pre nečestne získané príjmy. Nariadenie umožňuje úradom skonfiškovať majetok ľuďom podozrivým z korupcie a napojenia na organizovaný zločin a zadržiavať ho dovtedy, kým vlastníci neobjasnia, ako ho nadobudli. Hadžijevovej manžel, bývalý predseda Medzinárodnej banky Azerbajdžanu Džahangir Hadžijev, bol v rodnej krajine v roku 2016 odsúdený na 15 rokov väzenia za podvod a spreneveru. Britské úrady chcú vedieť, ako si mohla Hadžijevová dovoliť minúť 16 miliónov libier (18,31 milióna eur) v londýnskom luxusnom obchodnom dome Harrods a nakúpiť nehnuteľnosti za 22 miliónov libier (25,17 milióna eur). Hadžijevovú (55) zatkla minulý týždeň britská polícia na žiadosť Azerbajdžanu za údajnú spreneveru. Sudca najvyššieho súdu v Londýne vo štvrtok rozhodol, že neexistujú žiadne "zásadné dôvody" pre odmietnutie kaucie.


Odhady tohtoročnej žatvy sú mierne optimistické, tvrdí premiér

Farmárov výrazne ovplyvňuje zmena klímy.

NITRA. Vyše 650 vystavovateľov z 12 krajín sa predstavuje na 45. ročníku medzinárodnej poľnohospodárskej a potravinárskej výstavy Agrokomplex, ktorá sa vo štvrtok začala v Nitre. Vystavovatelia sa prezentujú na ploche viac ako 55.000 štvorcových metrov. Súčasťou Agrokomplexu je aj 13. ročník Národnej výstavy hospodárskych zvierat. Nosnou témou tohtoročnej výstavy je návrat k prírode a tradíciám, skonštatoval riaditeľ agrokomplexu Národného výstaviska, š.p. Branislav Borsuk. Slovenskí poľnohospodári nemôžu ani v tomto roku hovoriť o priaznivom vývine počasia, povedal počas otvorenia výstavy premiér Peter Pellegrini. Napriek tomu odhady výsledkov žatvy sú podľa jeho slov mierne optimistické. "U hustosiatych obilnín sa ukazuje úroda vyššia o vyše 170.000 ton v porovnaní s minulým rokom, pšenice by malo byť viac o 208.000 ton. Pokles úrody sme zaznamenali len u ovsa a jačmeňa. Aj keď nie sme potravinovo sebestační, stále existujú komodity ako pšenica, jačmeň či kukurica, ktoré pokryjú našu spotrebu, dokonca ju aj prevyšujú," zhodnotil premiér. Podľa ministerky pôdohospodárstva Gabriely Matečnej poľnohospodárov výrazne ovplyvňuje zmena klímy. "Nedostatok jarnej vlahy sa premieta do zníženej produkcie obilnín. Farmári rátajú škody spôsobené suchom v desiatkach miliónov eur, júlové záplavy v Tatrách spôsobili škody aj na majetku ľudí," povedala. Bojovať proti globálnym zmenám klímy bude podľa jej slov potrebné oveľa lepším hospodárením s vodou a pôdou. "Poľnohospodári budú musieť oveľa viac investovať do závlahových systémov, odvodňovacích kanálov, čerpacích staníc a vodných nádrží," skonštatovala. Na zmiernenie dosahu zmien klímy na farmárov pripravilo rezortné ministerstvo systémové opatrenia. V tomto roku vyčlenilo 22 miliónov eur z programu rozvoja vidieka, ktoré sú určené na výstavbu, rekonštrukciu a modernizáciu závlahových systémov. V auguste vyhlásilo podporné opatrenie vo výške 50 miliónov eur, ktorého cieľom je zvýšiť podiel slovenských výrobkov na pultoch. Tieto peniaze sú určené na výstavbu objektov, skladovacích kapacít, spustenie produkcie nových výrobkov a zvýšenie efektívnosti výroby. "V budúcom roku pripravujeme pre poľnohospodárov 70 až 100 miliónov eur buď zo štátneho rozpočtu, alebo zo zavedenia osobitného odvodu z obchodných reťazcov. Financie budú určené hlavne na vytvorenie rizikového a marketingového fondu, na podporu slovenských potravín so Značkou kvality SK a na budovanie závlahových systémov," potvrdila Matečná. Novinkou tohtoročného Agrokomplexu je Enviro, na ktorom sa predstavujú spoločnosti a organizácie venujúce sa praktickej ochrane prírody, environmentálnej výchove, ale aj propagácii a aplikovaniu princípov udržateľného spôsobu života. Pavilón F4 patrí Festivalu národných špecialít. O kvalitách slovenskej produkcie presviedča návštevníkov vyše 20 vystavovateľov, držiteľov ocenenia Značka kvality SK, slovenskí farmári, ľudoví remeselníci i výstava tradičných slovenských produktov COOP EXPO. Výstava potrvá do nedele 19. augusta.


Jana Kirschner vydá nový album. Upozorní naň koncertmi na obľúbených miestach

Speváčka len týždeň vopred oznámila, že chystá jednodňové turné.

BRATISLAVA. Pop up podujatia pomáhali v minulosti oživiť miesta, ktoré boli trochu zabudnuté alebo ktoré si zaslúžili pozornosť. Organizátori pre ne vymysleli špeciálny program. V posledných rokoch ich často pripravovali aj hudobníci, ktorí nimi chceli upozorniť napríklad na vydanie nového albumu. Keď spevák Frank Ocean vydával ten posledný, najprv ho predával na niekoľkých utajených miestach. Lady Gaga si pri jednej podobnej príležitosti postavila malú galériu a keď raper Kanye West len pár hodín vopred na sociálnej sieti oznámil, že bude robiť koncert v malom newyorskom klube, na ulici to spôsobilo chaos. Tajné, nečakané koncerty poznáme aj z našich festivalov Pohoda a Grape. Niečo podobné teraz pripravila speváčka Jana Kirschner. Len týždeň vopred na facebooku oznámila, že budúci utorok vystúpi v troch bratislavských podnikoch. Vstup je zadarmo. Komornejšie priestory kaviarne Dobre Dobre, farmárskej tržnice Fresh Market a kníhkupectva Artforum patria medzi jej obľúbené. Keď je na Slovensku, rada ich navštevuje. Ten prvý sa odohrá už doobeda. Jej nový album Živá spája zvukové záznamy z troch veľkých koncertných turné k albumom Moruša biela a Moruša čierna. Na každom z vybraných miest Kirschnerová odohrá polhodinový program a malo by to byť stretnutie neformálne, priateľské, kde by si bola s fanúšikmi bližšie a mohla sa s nimi porozprávať.


Zhruba 11 percent liekov v chudobných krajinách je falšovaných, uvádza WHO

Sú to produkty, ktoré neschválili regulačné úrady, nespĺňajú normy kvality alebo nemajú uvedenú niektorú prísadu.

LONDÝN. Približne 11 percent liekov v rozvojových krajinách je falšovaných a zrejme je každý zodpovedných rok za smrť desaťtisícov detí na choroby ako malária či zápal pľúc. Informovala o tom v utorok Svetová zdravotnícka organizácia (WHO). Je to prvý pokus organizácie OSN o zhodnotenie tohto problému. Odborníci preskúmali 100 štúdií posudzujúcich vyše 48-tisíc liečiv. Lieky na maláriu a bakteriálne infekcie tvorili takmer 65 percent falšovaných liekov. Generálny riaditeľ WHO Tedros Adhanom Ghebreyesus uviedol, že problém väčšinou postihuje chudobné krajiny. Na zápal pľúc zomrie každý rok po užití zlých liekov zrejme 72-tisíc až 69-tisíc detí. Falšované liečivá majú možno na svedomí ďalších 116-tisíc úmrtí na maláriu, prevažne v subsaharskej Afrike, ako uvádzajú vedci z Univerzity v Edinburghu a Londýnskej školy hygieny a tropickej medicíny. "Predstavte si matku, ktorá sa vzdá jedla alebo iných základných potrieb, len aby zaplatila za liečbu dieťaťa - pritom nevie, že lieky sú podradné či falšované. A potom liečba spôsobí, že jej dieťa zomrie," uviedol podľa tlačovej agentúry AP šéf WHO vo vyhlásení. "Toto je neprípustné," dodal. Medzi falšovanými liekmi sú produkty, ktoré neschválili príslušné regulačné úrady, nespĺňajú normy kvality alebo úmyselne nemajú uvedenú niektorú prísadu. Informovala o tom WHO, ktorá zverejnila dve správy o tejto záležitosti. WHO v roku 2013 vybudovala dobrovoľný celosvetový monitorovací systém pre zaznamenávanie podradných a falšovaných liekov a dostala správy približne o 1500 problematických liečivách - vrátane liekov, ktoré majú podľa opisu liečiť srdcové problémy, cukrovku, problémy s plodnosťou, duševné zdravotné ťažkosti a rakovinu. WHO takisto hlásila problémy s falšovanými očkovacími látkami na choroby ako napríklad žltá zimnica a meningitída. Podľa WHO sa táto databáza zaslúžila o záchranu životov niekoľkých desiatok detí v Paraguaji, keď analýza ukázala, že deti trpia na účinky kontaminovaného liečiva nachádzajúceho sa v lieku na kašeľ, ktorý zabil v Pakistane v roku 2013 o niekoľko mesiacov skôr až 60 dospelých. WHO uviedla, že prípady falšovaných liekov, ktoré zistila, sú iba "malým zlomkom" a že mnohé neboli nahlásené. Organizácia odhadla, že krajiny vynakladajú na falšované lieky okolo 30 miliárd dolárov.


Napätie medzi USA a Čínou sa zmiernilo, clá zatiaľ nezvýšia

Trumpov ekonomický poradca upozornil, že možosť zavedenia ciel stále existuje, zvýšili sa ceny ropy.

WASHINGTON. Napätie medzi Spojenými štátmi a Čínou sa zmiernilo, pričom americký minister financií Steven Mnuchin uviedol, že k obchodnej vojne medzi krajinami by v najbližšom období dôjsť nemalo. Ekonomický poradca amerického prezidenta však upozornil, že táto možnosť tu do budúcnosti stále je. Mnuchin po skončení druhého kola rokovaní o obchode vo Washingtone pre televíznu stanicu Fox News v nedeľu (20.5.) povedal, že "obchodná vojna medzi USA a Čínou sa pozastavuje" a "plánované clá predbežne zavedené nebudú". Situácia sa však neskôr môže zmeniť. Na otázku médií, či najnovšie vyhlásenie znamená, že uvalenie dovozných ciel na čínsky tovar je tým zhodené zo stola, ekonomický poradca Donalda Trumpa Larry Kudlow povedal, že "do takéhoto štádia sa podľa neho rozhovory zatiaľ nedostali". Práve hrozba uvalenia vysokých dovozných ciel na čínsky tovar a očakávané odvetné opatrenia Číny vyvolali vo svete obavy z rozsiahlej obchodnej vojny. Trump pohrozil sankčnými clami najmä, ako tvrdí, pre krádeže amerického duševného vlastníctva čínskymi firmami, ako aj pre vysoký obchodný deficit USA a Čínou. Vyhlásenia amerických predstaviteľov počas víkendu nasledovali po dvojdňových rokovaniach medzi zástupcami USA a Číny vo Washingtone. Ich výsledkom bolo spoločné vyhlásenie, že Čína zvýši dovoz amerických tovarov a služieb. V tejto súvislosti Mnuchin dodal, že v tomto roku by Čína mala zvýšiť dovoz amerických agroproduktov o 35 až 40 percent a zároveň do troch až piatich rokov zdvojnásobiť dovoz energetických produktov z USA. Upokojenie hrozby ciel spôsobilo v pondelok rast cien ropy. Cena severomorskej ropnej zmesi Brent s júlovým kontraktom vzrástla do 8.22 h SELČ o 62 centov na 79,13 USD (67,17 eura) za barel. Minulý týždeň sa cena Brentu nakrátko dostala nad 80 USD/barel, prvýkrát od novembra 2014. V porovnaní s predchádzajúcou uzávierkou sa výrazne zvýšila aj cena americkej ľahkej ropy WTI. Do 8.22 h SELČ dosiahla 71,81 USD/barel, čo znamená rast o 53 centov. Podľa niektorých analytikov je však na trhu stále dostatok ropy na vykrytie dopytu napriek obmedzovaniu produkcie zo strany Organizácie krajín vyvážajúcich ropu (OPEC) a niektorých ďalších producentov na čele s Ruskom, problémom s ťažbou vo Venezuele či hrozbe amerických sankcií voči Iránu. "Bez prípadného ďalšieho zvýšenia geopolitického rizika je pravdepodobné, že ceny ropy pôjdu nadol," uviedol v súvislosti s vývojom na trhu Greg McKenna zo spoločnosti AxiTrader. Podobne aj šéf ropnej spoločnosti BP Bob Dudley pre agentúru Reuters povedal, že počíta so zvýšením dodávok americkej bridlicovej ropy a nevylučuje ani prípadné opätovné zvýšenie vývozu zo štátov OPEC po tom, ako cena Brentu minulý týždeň prekonala 80 USD za barel.


Rozsiahly prieskum ukázal, že Európania chcú vládu silného vodcu

Mnohí Nemci, Angličania, Francúzi, Briti a Španieli sa zhodujú: ich krajina je v úpadku.

BRUSEL. Väčšina Európanov sa domnieva, že ich krajina je v úpadku, čo prispieva k nárastu nedôvery voči politickým stranám a medzinárodným inštitúciám a je hnacím motorom pre populizmus. Vyplýva to z prieskumu verejnej mienky uskutočneného v piatich najväčších krajinách EÚ. Prieskum uskutočnila spoločnosť Ipsos Global Advisor v období október-november 2016 v najväčších krajinách Únie: Francúzsko, Nemecko, Británia, Španielsko a Taliansko. Prieskum naznačil, že v Taliansku sa až 73 percent respondentov domnieva, že ich krajina je v úpadku. Tento názor zdieľa 69 percent Španielov, 67 percent Francúzov, 57 percent Britov a 47 percent Nemcov. Väčšina Francúzov (61 percent), Talianov (60 percent) a Španielov (56 percent) je presvedčená, že ich generácia má horší život ako mali ich rodičia, s čím súhlasí 44 percent Nemcov a 43 percent Britov. Aj v dôsledku takýchto nálad majú obyvatelia krajín EÚ malú alebo žiadnu dôveru vo svoje vlády. Vyjadrilo to 89 percent Španielov, 80 percent Talianov, 77 percent Francúzov, 70 percent Nemcov a 66 percent Britov. V Španielsku je najvyššia aj nedôvera voči medzinárodným inštitúciám - 77 percent. Silnú nedôveru voči nim pociťujú aj Francúzi (65 percent), Taliani (64 percent), Nemci a Briti (po 59 percent). Do tohto kontextu zapadá aj odklon od politickej korektnosti, čiže skutočnosť, že 52 percent Španielov a 51 percent Francúzov je pripravených vo voľbách dať hlas strane, ktorej šéf sa nebojí hovoriť to, čo si myslí, aj keď to niektorých z nich uráža. Prieskum upozornil, že takéto nálady vytvárajú živnú pôdu pre populizmus. Okrem Nemecka (34 percent), väčšina respondentov z ostatných krajín verí, že ich krajina potrebuje silného vodcu. Tvrdí to 72 percent Španielov, 70 percent Francúzov, 67 percent Talianov a Britov. V tejto súvislosti, pre zlepšenie situácie v krajine, až 80 percent Francúzov tvrdí, že sú pripravení hlasovať za "vodcu ochotného zmeniť pravidlá hry". S rovnakým názorom súhlasí aj 68 percent Talianov a 50 percent Britov, ale iba 21 percent Nemcov. V Španielsku sa 62 percent respondentov vyslovilo v prospech lídra, ktorý je pripravený "radikálne zmeniť súčasný stav vecí".Ten istý prieskum upozornil, že európske krajiny, ktoré boli v ostatnom čase zasiahnuté terorizmom, sú viac naklonené chrániť sa "všetkými prostriedkami", čiže aj za cenu obmedzenia verejných slobôd. Priznalo to 59 percent respondentov vo Francúzsku a 55 percent Belgičanov, avšak iba 35 percent Talianov a 31 percent Španielov.


Aké plasty chce EÚ vymazať zo života

Od roku 2025 by chcel Brusel recyklovať 90 percent všetkých PET fliaš. V galérii si pozrite, proti čomu ešte chce bojovať.

BRATISLAVA. Plastový odpad sa stáva dominantnou témou aj na celoeurópskej úrovni. Európska komisia predstavila návrh, ktorý by mal používanie jednorazových plastov výrazne obmedziť. Schváliť ho však ešte musia všetky členské krajiny Únie. Pozrite sa v galérii, čo všetko by malo byť regulované.


Trump začína prvú zahraničnú cestu. V Saudskej Arábii bude rečniť o islame

Outfit Melanie Trumpovej bez pokrievky hlavy provokuje.

RIJÁD. Prezident USA Trump pricestoval do Saudskej Arábie, kde začína svoju prvú zahraničnú cestu od januárového nástupu do funkcie. Prezidentské lietadlo Air Force One pristálo v metropole Rijád po nočnom lete z Washingtonu. Počas návštevy by podľa správ mali obe krajiny uzavrieť rozsiahlu zbrojnú dohodu. Očakáva sa aj ohlásenie spoločného postupu proti úhlavnému nepriateľovi Saudskej Arábie, Iránu. Trump je vôbec prvým americkým prezidentom, ktorý si pre prvú návštevu v zahraničí zvolil prevažne moslimskú krajinu. Zámerom je podľa agentúry AP okrem iného preukázať rešpekt regiónu po mesiacoch tvrdej protimoslimskej rétoriky z predvolebnej kampane. Stanica CNN pripomenula, že Trump v Saudskej Arábii prednesie reč o islame. Napísal mu ju poradca Stephen Miller, ktorý je tiež autorom takzvaného moslimského zákazu (muslim ban, pozn.). Ten mal na čas úplne znemožniť ľuďom z deviatich prevažne moslimských krajín vstup do USA, neprešiel však cez najvyšší súd. Rozruch na sociálnych sieťach spôsobila prvá dáma USA, Melania Trumpová. Obliekla si čierny nohavicový kostým so širokým zlatým opaskom, ale nezakryla si hlavu, ako si to vyžaduje zvyk u zahraničných vysokopostavených predstaviteliek na návšteve Saudskej Arábie. Jej manžel pritom v minulosti kritizoval bývalú prvú dámu Michelle Obamovú za to, že počas návštevy Saudskej Arábie v januári 2015 nemala pokrývku hlavy. Trump v odkaze na Twitteri v roku 2015 napísal, že hoci mnohí ľudia chválili rozhodnutie pani Obamovej, ľud Saudskej Arábie to "urazilo". Trump počas deväťdňovej zahraničnej cesty, zatienenej domácimi problémami v USA, navštívi s manželkou Melaniou aj Izrael, absolvuje audienciu u pápeža Františka vo Vatikáne a zúčastní sa na summite NATO v Bruseli a na schôdzke lídrov skupiny G7 na talianskej Sicílii. Terajšia cesta Trumpa je pre spojencov USA dôležitým momentom na posúdenie, nakoľko je šéf Bieleho domu, ktorý viedol predvolebnú kampaň s heslom "Amerika na prvom mieste", oddaný desaťročia trvajúcim partnerstvám. "Prezident Trump dobre vie, že Amerika na prvom mieste neznamená Amerika sama," povedal Trumpov poradca pre národnú bezpečnosť H.R. McMaster. "Uprednostňovanie amerických záujmov znamená posilňovanie spojenectiev a partnerstiev, ktoré nám pomáhajú rozšíriť náš vplyv a zvýšiť bezpečnosť Američanov," zdôraznil.


Ruské bombardéry zaútočili na Islamský štát v Sýrii, použili riadené strely

Ciele zahŕňali tábory militantov a výcvikové strediská, ako aj veliteľstvo jednej z hlavných jednotiek IS.

MOSKVA. Ruské diaľkové strategické bombardéry Tu-95MS zaútočili v piatok na pozície teroristickej organizácie Islamský štát (IS) pri sýrskom meste Rakka, pričom použili riadené strely Ch-101. Informovalo o tom ruské ministerstvo obrany. "Strategické bombardéry Tu-95MS vzlietli 17. februára 2017 z Ruskej federácie, preleteli vzdušným priestorom Iránu a Iraku a riadenými strelami Ch-101 zaútočili na zariadenia IS pri sýrskom meste Rakka. Ciele zahŕňali tábory militantov a výcvikové strediská, ako aj veliteľstvo jednej z hlavných jednotiek IS," citovala z vyhlásenia ruského rezortu obrany agentúra TASS. Podľa ministerstva boli všetky stanovené ciele zničené. Bombardérom poskytovali ochranu stíhačky Su-30SM a Su-35S, ktoré vzlietli z leteckej základne Humajmím. Po splnení bojovej misie sa všetky ruské lietadlá vrátili na svoje základne.


K útoku na Sinaji sa prihlásil Islamský štát

Pri útoku na severovýchode Sinajského polostrova zomrelo najmenej 23 egyptských vojakov a policajtov.

KÁHIRA. Islamský štát sa v sobotu v noci prihlásil k piatkovému samovražednému bombovému útoku na vojenské stanovište na severovýchode Sinajského polostrova, pri ktorom zahynulo najmenej 23 egyptských vojakov a policajtov a ďalších 33 utrpelo zranenia. Militantná organizácia na Twitteri uviedla, že pri útoku použila dvoch samovražedných atentátnikov s autom a výbušninami a tiež desiatky ďalších bojovníkov ochotných zomrieť. Tí po výbuchoch spustili paľbu na kontrolné stanovište. Podľa agentúry AP autentickosť vyhlásenia nebolo možné predbežne overiť. Ide o jeden z najkrvavejších útokov v regióne za posledný rok. Podľa miestnych predstaviteľov samovražední útočníci vrazili svojím vozidlom na stanovište južne od Rafahu a ďalší militanti potom spustili paľbu. Medzi mŕtvymi je päť policajtov a tiež vysokopostavený dôstojník špeciálnych síl.


Väznice prejdú elektronizáciou, znížia sa náklady

BRATISLAVA. Zbor väzenskej a justičnej stráže by mal po novom fungovať viac elektronicky. Ako informoval odbor komunikácie Úradu podpredsedu vlády SR pre investície a informatizáciu, nový informačný systém, ktorý sa v ústavoch zboru má zaviesť, ušetrí 520 pracovných miest a administratívne odbremení zamestnancov. Na projekt s názvom „Optimalizácia procesov riadenia a prevádzky Zboru väzenskej a justičnej stráže“ z dielne Generálneho riaditeľstva Zboru väzenskej a justičnej stráže je z európskych fondov a zo štátneho rozpočtu vyčlenená suma 34 003 829 eur. Systém ma prispieť k posilneniu bezpečnosti všetkých ústavov. Jedným z príkladov, ako sa bezpečnosť zvýši, sú podľa úradu podpredsedu vlády kamery, ktoré budú mať dozorcovia na uniformách. "Zníži sa tým počet incidentov voči nim, ale tiež bude menej sťažností zo strany väznených. Ďalšou z aktivít projektu je elektronický monitoring vozidiel či efektívnejšie vyhodnocovanie bezpečnostných incidentov, ako aj monitorovanie osôb a pohybu," uvádza úrad. Zbor bude tiež v rámci projektu vedieť elektronicky monitorovať obvinených a odsúdených, a to najmä tých, v prípade ktorých hrozí riziko samovrážd, čím sa podľa úradu dosiahne menej úmrtí. Väznené osoby si podľa úradu prostredníctvom projektu takisto osvoja zručnosti elektronickej komunikácie, čo im po prepustení na slobodu vo veľkej miere pomôže samostatne si vybaviť všetky povinné osobné veci. "Keďže sa bude projektom veľká časť agendy zboru elektronizovať, zrýchli sa komunikácia, znížia sa aj náklady na papier a tlač dokumentov a na samotné doručovanie," konštatuje úrad. V rámci modernizácie väzenstva sa bude optimalizovať aj celé riadenie i prevádzka zboru. "Zefektívni sa tak činnosť všetkých úsekov, ktoré pod Zbor väzenskej a justičnej stráže patria. Aktivity sa budú zameriavať na zaobchádzanie s väznenými osobami vo výkone väzby, výkone trestu odňatia slobody, na ochranu objektov zboru, detenčného ústavu, ochranu verejného poriadku, ako aj na bezpečnosť na súdoch, prokuratúrach či v ich blízkosti," uvádza úrad vicepremiéra. Generálne riaditeľstvo Zboru väzenskej a justičnej stráže chce prostredníctvom projektu tiež inovovať a rozšíriť elektronické evidencie obvinených a odsúdených, ako aj aplikácie spojené s výkonom väzby a výkonom trestu odňatia slobody. Projekt sa podľa úradu bude spúšťať 38 mesiacov a zapojené doň budú všetky organizačné zložky Zboru väzenskej a justičnej stráže. Zbor aktuálne spravuje viac ako 580 objektov, pričom vo výkone väzby je momentálne približne 1 700 ľudí a vo výkone trestu odňatia slobody viac ako 8 800 osôb. Záujemcovia o dodanie potrebných služieb môžu svoje ponuky predkladať do 15. mája, pričom podrobnosti sa dozvedia na stránkach www.informatizacia.sk a www.partnerskadohoda.gov.sk


Americké akcie klesli v New Yorku slabšie ako v Ázii a Európe

Opatrnosť investorov bolo cítiť aj na Wall Street.

NEW YORK. Na rozdiel od ázijských a európskych búrz sa v piatok (31.8.) nové zostrenie konfliktu vo svetovom obchode v New Yorku takmer neprejavilo. Istú opatrnosť investorov však bolo cítiť aj na Wall Street. Možno aj preto sa Dow Jones Industrial Average (DJIA), hlavný index americkej akciovej burzy, nedostal nad hranicu 26.000 bodov. V piatok klesol o 0,09 % a týždeň skončil na hodnote 25.964,82 bodu. V porovnaní s piatkom (24.8.) posilnil o 0,7 % a v porovnaní so začiatkom uplynulého mesiaca do jeho konca stúpol o 2,2 %. Americké sekundárne indexy S&P 500 a Nasdaq 100 takisto posilnili. Výberový index Nasdaq v auguste vzrástol o takmer 6 %. Za rastom akcií boli najmä augustové výsledky americkej ekonomiky. Boli lepšie, než experti predpokladali. Akcie technologických firiem v indexe DJIA nedržali krok s poklesom priemyselných podnikov kótovaných na ňom. Dokonca išli opačným smerom. V piatok posilnili o 1,2 %. Akcie Amazonu oslabili Po cenných papieroch výrobcu iPhonov sa zvýšil dopyt po tom, čo legendárny investor Warren Buffett v televíznom rozhovore k svojim 88. narodeninám uviedol, že si ešte trochu akcií Apple prikúpil. Na rekordnú hodnotu sa dostali aj akcie Microsoftu, kým akcie Amazonu znovu oslabili. Jeho trhová hodnota však prekročila jeden bilión USD (855,29 miliardy eur). Taká je aj trhová hodnota Apple. O 1 až 1,8 % oslabili akcie Facebooku, Twittera a Googlu, matky Alphabetu. Americký prezident Donald Trump ich praktiky označil za nečestné a poradil im, "aby boli radšej opatrnejšie".


Eurovoľby by vyhral Smer pred ĽSNS a SaS

BRATISLAVA. Z eurovolieb by vyšiel víťazne Smer (21,6 percenta), nasledovaný ĽSNS (12,9 percenta) a SaS (11,3 percenta). Vyplýva to z prieskumu agentúry Focus pre Katedru politológie Filozofickej fakulty Univerzity Komenského v Bratislave, ktorý zverejnil Euractiv na svojom webe. Ďalšie štyri strany sa držia s preferenciami na úrovni medzi 11 až ôsmimi percentami. OĽaNO by získalo 11 percent, Sme rodina 9,2 percenta, KDH 8,9 percenta a koalícia Progresívneho Slovenska a strany Spolu 8,1 percenta. Cez päťpercentné kvórum by sa dostala ešte aj SNS (šesť percent). Pod túto hranicu prieskum posiela Most-Híd (3,9 percenta) aj SMK (3,2 percenta). Zber údajov sa uskutočnil od 1. do 15. marca na vzorke 1590 respondentov.


Protesty pokračujú, v Moskve zatkla polícia viac ako 800 ľudí

Ľudia protestovali proti vylúčeniu opozičných kandidátov z volieb.

MOSKVA. Vyše 800 ľudí zadržala v sobotu ruská polícia na úradne nepovolenom proteste na Puškinovom námestí v centre Moskvy. Účastníci zhromaždenia protestovali proti snahám o vylúčenie niektorých opozičných kandidátov zo septembrových volieb do Moskovskej mestskej dumy. Informovala o tom agentúra AP s odvolaním sa na ruskú organizáciu OVD-Info. Organizácia OVD-Info, ktorá poskytuje právnu pomoc a rady ľuďom zadržaným na protivládnych zhromaždeniach, informovala, že medzi zadržanými je šesť novinárov. Ďalších šesť ľudí utrpelo počas policajného zásahu zranenia. V Petrohrade sa konalo v sobotu zhromaždenie na podporu moskovskej demonštrácie - zišlo sa na ňom približne 2000 ľudí, informoval spravodajský server Fontanka.ru. Agentúra AP poznamenala, že zadržiavanie osôb sa zdalo byť menej tvrdé, než tomu bolo pred týždňom, keď polícia použila proti niektorým demonštrantom obušky. Niektorí zo zadržaných sa podľa AP tvárili "nonšalantne, uškŕňali sa, alebo si kontrolovali svoje telefóny, keď ich polícia viedla k autobusom". Polícia ešte predtým zadržala v Moskve opozičnú političku Ľubov Soboľovú, keď smerovala na tento protest. Informoval o tom ruský spravodajský portál Meduza. Soboľová vyšla z ústredia svojho štábu a sadla si do taxíka. Policajti sa k nej okamžite priblížili, preukázali sa služobnými preukazmi a násilím ju vytiahli z auta. Aj Soboľová patrí do skupiny politikov, ktorým nebolo dovolené zúčastniť sa na voľbách do Moskovského mestského zastupiteľstva. K zadržaniu Soboľovej došlo týždeň po úradmi nepovolenom proteste v centre Moskvy, kde polícia - podľa sobotňajších informácií agentúry AP - zadržala takmer 1400 demonštrantov. Tisíce ľudí sa vtedy zhromaždili pred budovou moskovskej radnice, kde požadovali zaregistrovanie opozičných kandidátov, ktorým by kvôli údajným "nezrovnalostiam" na podpisových hárkoch nemala byť povolená účasť vo voľbách. Podľa oficiálnych údajov bola počas demonštrácie pred budovou moskovskej radnice zadržaná približne tretina jej účastníkov. Išlo o vôbec najvyšší počet osôb zadržaných na proteste v Rusku za ostatné desaťročie, uviedla v tejto súvislosti organizácia OVD-Info. Moskovský súd v piatok nariadil uvaliť vyšetrovaciu väzbu na Alexeja Miňajla - známeho aktivistu a poradcu Ľubov Soboľovej. Ďalším zadržaným je podľa portálu Meduza Samariddin Radžabov, ktorý mal po policajtoch hodiť plastovú fľašku, ako aj Ivan Podkopajev, ktorý otvoril chránič na helme príslušníka bezpečnostných zložiek. Štvrtý zadržaný, Kirill Žukov, u ktorého v ruksaku našli kladivo a nôž, ohlásil, že bude držať hladovku. Podľa portálu zatiaľ nie je zrejmé, v akej súvislosti bola vyšetrovacia väzba uvalená na Miňajla.


Školské jedálne dostanú pomocných pracovníkov

Reálne pracovné miesta sa začnú vytvárať začiatkom septembra.

BRATISLAVA. Školské jedálne posilnia svoje personálne kapacity o pomocných pracovníkov. Ministerstvo práce, sociálnych vecí a rodiny SR totiž v máji spúšťa projekt Pracuj v školskej jedálni, ktorý má pomôcť zvládnuť nárast stravníkov pre obedy zadarmo. Ako v utorok na tlačovej konferencii uviedol generálny riaditeľ Ústredia práce, sociálnych vecí a rodiny Marián Valentovič „po dohode so Združením miest a obcí Slovenska (ZMOS) ministerstvo vyčlení na tento projekt 8,5 milióna eur“. Cieľom projektu je podľa jeho slov pomôcť zriaďovateľom škôl s vytvorením pracovným miest na pozíciu pomocného pracovníka v školskej jedálni. Reálne pracovné miesta sa po dohode so ZMOS začnú vytvárať od septembra. „Tento projekt má prioritne ponúknuť pomocnú pracovnú silu v školských jedálňach,“ uviedol na dnešnej tlačovej konferencii minister práce, sociálnych vecí a rodiny SR Ján Richter. Podľa jeho slov má o túto pozíciu záujem predbežne 1 000 ľudí. Minister zdôraznil, že nástupný plat pomocného pracovníka v kuchyni má byť vypočítaný z 95 percent nákladov na celkovú cenu práce, čo v prepočte vychádza na 703 eur mesačne. V prípade kvalifikovanejšieho pracovníka to bude 843 eur mesačne. Richter zároveň poukázal na fakt, že zriaďovateľ škôl má nárok získať príspevok 90 eur mesačne na tzv. mentora pre pomocníka v školskej kuchyni. Žiaci posledného ročníka materských škôl majú obedy zadarmo od 1. januára, základné školy ich budú mať od 1. septembra, teda od nového školského roka. Vyplýva to z novely zákona o dotáciách v pôsobnosti Ministerstva práce, sociálnych vecí a rodiny SR, ktorú schválil parlament 4. decembra minulého roka. Priemerný príspevok na jeden obed v školskej jedálni je 1,20 eura.


Plán sa nemení, Národný futbalový štadión majú dokončiť už v roku 2018

Na výstavbu sa zatiaľ preinvestovalo 35 miliónov eur.

BRATISLAVA. Deklarovaný oficiálny termín dokončenia nového futbalového stánku na bratislavskom Tehelnom poli ostáva nezmenený - koniec roka 2018. V rámci stredajšieho kontrolného dňa výstavby Národného futbalového štadióna (NFŠ) to oznámil predseda predstavenstva akciovej spoločnosti NFŠ Pavel Komorník. "Stále držíme termín koniec roka, ak sa bude dať, bude to skôr, no záleží aj od toho, ako bude prebiehať verejné obstarávanie, takže skorší termín sľubovať nechcem," uviedol zástupca investora. Hrubá stavba štadióna má byť hotová do polovice augusta, vybavenie futbalovej arény, zodpovedajúce najnovším nárokom Únie európskych futbalových asociácií (UEFA), by malo byť hotové do konca kalendárneho roka. V súčasnosti sa pracuje nielen na zastrešení, tribúnach a zázemí štadióna, ale aj na ploche. "Začalo sa pracovať aj na príprave drenáže pre trávnik," priblížil Komorník aktuálne práce. Doteraz sa podľa jeho slov na prácach preinvestovalo približne 35 miliónov eur. Komorník potvrdil, že prevádzka štadióna bude zohľadňovať nároky na znižovanie energetickej náročnosti a ochranu životného prostredia. "Okrem veľkého percenta využitia obnoviteľných zdrojov, viac ako 50 percent pri kúrení a vyše 70 percent pri chladení, môžeme dať do pozornosti i to, že napríklad na splachovanie sa bude používať úžitková voda," uviedol. V rámci funkcionality by mali mať návštevníci štadióna s kapacitou 22 500 miest možnosť wifi pripojenia na všetkých tribúnach, k dispozícii by mala byť aj mobilná aplikácia, ktorá divákom umožní pozrieť si spomalené zábery zaujímavých akcií zápasu. Z výstavby štadióna sa teší aj primátor Bratislavy Ivo Nesrovnal, ktorý sa zúčastnil kontrolného dňa. "Štadión nám rastie ako z vody a aj to je dôkazom, že sa Bratislave darí," povedal. Verí, že nový futbalový stánok bude nielen miestom dôležitých medzištátnych zápasov, ale stane sa aj kultúrno-spoločenskou arénou, umožňujúcou organizovať v hlavnom meste Slovenska koncerty najväčších svetových hviezd. "The Rolling Stones tohto roku v lete vystupujú v Prahe, v roku 2019 už môžu prísť aj do Bratislavy," povedal v súvislosti s dokončením arény. Poukázal i na to, že zázemie štadióna umožní kongresové priestory. Bratislave by to malo pomôcť dostať metropolu na mapu kongresovej turistiky. Stavba NFŠ sa začala 1. septembra 2016, stavia ho STRABAG Pozemné a inžinierske staviteľstvo, s. r. o., ktoré má podľa zmluvy s investorom výstavby - spoločnosťou NFŠ, a. s., postaviť štadión v priebehu 76 týždňov za 49,81 milióna eur bez DPH (59,77 milióna eur s DPH). Štát sa zaviazal dostavať a odkúpiť nekomerčnú časť štadióna. Štát poskytne NFŠ dotáciu vo výške 27,2 milióna eur, avšak táto bude odpočítaná od kúpnej ceny.


Diaľničiari chcú vykúpiť ďalšie pozemky v rámci kompenzácie pri stavbe D4

Strana Sloboda a Solidarita výkupy kritizuje a požaduje ich zastavenie.

BRATISLAVA. Národná diaľničná spoločnosť, a. s. (NDS) chce vykúpiť ďalšie pozemky v rámci kompenzačných opatrení pri výstavbe diaľnice D4 v rámci PPP projektu. Strana Sloboda a Solidarita (SaS) to považuje za pokračovanie kšeftu pod rúškom ochrany prírody a žiada zastaviť tento podľa nej nezákonný obchod. "Na svete je ďalšia zmluva na výkup pozemkov od spoločnosti ROT," informovala v piatok poslankyňa parlamentu a tímlíderka SaS pre životné prostredie Anna Zemanová. Uvedená spoločnosť podľa poslankyne už vlani v júni za svoj podiel na poliach pri hranici s Rakúskom dostala vyše 5 mil. eur a v najbližších dňoch by mala získať ďalších vyše 7 mil. eur. A to za pozemky, z ktorých väčšina sa nemala podľa pôvodných plánov pre diaľnicu vôbec vykupovať. "Iba na jednom z nich je urobený znalecký posudok, kde sa cena pohybuje okolo štyroch eur za meter štvorcový. Objavil sa však nový posudok, ktorý je uvedený v kúpnej zmluve so spoločnosťou ROT, kde je cena až 33 eur za meter štvorcový, teda viac ako osemnásobok," povedala Zemanová.SaS preto žiada, aby sa tento "nezákonný" obchod nezrealizoval. "Firma ROT je previazaná s vládnymi špičkami, predovšetkým so stranou Most - Híd," uviedla poslankyňa. Tento biznis sa podľa nej robí napriek tomu, že prípad s predajom pozemkov sa vyšetruje, sú chybné znalecké posudky a nie je na to územné rozhodnutie. "Domnievame sa, že to je jeden z dôvodov, prečo strana Most - Híd nemôže odísť z tejto koalície," poznamenala Zemanová. SaS informovalo o kompenzačných opatreniach pri výstavbe obchvatu Bratislavy na D4 už vlani v júli. Ide o výkup pozemkov pre náhradné plochy pre vzácne chránené druhy vtáctva, ktorých podmienky na život by výstavba diaľnice ohrozila. NDS vtedy na vtáčie územia vykúpila podiel na pozemku pri hranici s Rakúskom od firmy ROT za vyše 5 mil. eur. "NDS realizovala tento výkup napriek tomu, že v územnom rozhodnutí sú určené iné plochy na kompenzáciu," informoval v piatok poslanec a tímlíder SaS pre dopravu Miroslav Ivan.Aj keď podľa poslanca bola NDS pred finálnym vyvlastnením pozemkov za cenu necelých 5 eur za meter štvorcový za legitímne plochy, návrh na toto vyvlastnenie stiahla a vykúpila inú pôdu za cenu viac ako 20 eur za meter štvorcový. "A to takú, ktorá nie je súčasťou územného rozhodnutia pre diaľnicu D4 z roku 2014. Na základe týchto skutočností sme v lete 2017 podali na generálnu prokuratúru trestné oznámenie pre podozrenie z viacerých trestných činov, a to porušovanie povinností pri správe cudzieho majetku, podozrenie z podvodu a z konania organizovanej skupiny," uviedol Ivan.SaS vlani tiež vyzvala ministra dopravy a výstavby Arpáda Érseka (Most - Híd), aby za takéto konanie odvolal generálneho riaditeľa NDS Jána Ďurišina, čo minister neurobil. SaS naďalej považujú konanie NDS v súvislosti s výkupmi pozemkov pre nové plochy ochrany prírody za nezákonné a cenu za výkup pozemkov za škandalóznu. O tejto téme informuje v aktuálnom vydaní týždenník Plus 7 dní. Firma ROT má byť prepojená s ministrom životného prostredia Lászlóom Sólymosom (Most - Híd). "V čase, kedy sa zosnoval tento nový komplot s pozemkami pre ochranu prírody, už bol ministrom životného prostredia, rovnako ako aj nominanti strany Most - Híd na ministerstve dopravy a v Národnej diaľničnej spoločnosti," dodala Zemanová. Minister Sólymos sa podľa nej pozná osobne s poberateľmi výhod tohto výkupu, a to na základe bývalých podnikateľských aktivít a susedských vzťahov. Kšefty s pozemkami pre ochranu prírody, ktoré dávajú zarobiť súkromnej firme viac ako 12 mil. eur, sa podľa poslankyne začali vlani v apríli po výmene ministra dopravy a generálneho riaditeľa NDS v roku 2016. Spoločníkmi firmy ROT, s. r. o., so sídlom v Bratislave - Rusovciach sú táto mestská časť a spoločnosť Relax PRO, s. r. o., Bratislava, a tú zas vlastní bratislavská firma Chraus, a. s., v likvidácii.


Rajtárov asistent pôjde pre Kaliňákove a Počiatkove účty pred súd

Rybanič čelí obvineniam z porušenia bankového tajomstva.

BRATISLAVA. Asistent poslanca Jozefa Rajtára za stranu Sloboda a Solidarita Filip Rybanič, ktorý si podľa obvinení pozrel v banke účty ministra vnútra Roberta Kaliňáka a bývalého ministra dopravy Jána Počiatka, pôjde pred súd. "Vyšetrovateľ Národnej kriminálnej agentúry podal návrh na podanie obžaloby pre zločin ohrozenia obchodného, bankového, poštového, telekomunikačného a daňového tajomstva. Už bol doručený na Krajskú prokuratúru v Nitre," povedal pre agentúru SITA hovorca Prezídia policajného zboru Martin Wäldl. Na obžalovanie reagovala aj strana Sloboda a Solidarita (SaS). "Obžalovanie považujeme za dôkaz toho, že za súčasnej vlády sa prenasledujú tí, ktorí odhaľujú korupciu a nie tí, ktorí ju páchajú," píše v stanovisku hovorkyňa SaS Katarína Svrčeková. „Veľmi zvláštne je už len to, že informáciu o obžalovaní dostali médiá skôr ako samotný obžalovaný, resp. jeho právny zástupca,“ uviedol poslanec za SaS Jozef Rajtár. Podľa predsedu SaS Richarda Sulíka „je to zo strany vlády a ministra vnútra Roberta Kaliňáka výstraha pre všetkých, ktorí by chceli reálne odhaľovať korupciu, že im ‚naši‘ ľudia pôjdu tvrdo po krku. "Pred súd sa má postaviť človek, vďaka ktorému celá spoločnosť stála tvárou v tvár lžiam ministra vnútra Roberta Kaliňáka. Ukázalo sa, že Bašternákove 12-miliónové ‚kešu‘ neobhajoval minister Kaliňák z nejakého rozmaru, ale preto, že Bašternák je jeho obchodný partner," povedal Sulík. SaS dúfa v spravodlivý súd a verí, že Filip Rybanič svoju nevinu obháji. „Zároveň s väčším záujmom budeme sledovať, pod akou legendou orgány činné v trestnom konaní vyvinia Ladislava B. a Roberta K.,“ dodali liberáli. Filip Rybanič čelí obvineniam z porušenia bankového tajomstva, pretože médiám poskytol údaje z účtov ministra vnútra Roberta Kaliňáka a bývalého ministra dopravy Jána Počiatka.


Americký senát súhlasil so 700-miliardovým vojenským rozpočtom

Trump požadoval 603 miliárd a na vojenské operácie 65 miliárd dolárov.

WWASIHNGTON. Senát amerického Kongresu drvivou väčšinou schválil v pondelok návrh zákona, ktorý schvaľuje vojenské výdavky vo výške 700 miliárd dolárov (približne 586 miliárd eur). Zákon podporilo 89 prítomných senátorov, osem hlasovalo proti, informovala agentúra DPA. Legislatívna norma vyčleňuje 640 miliárd dolárov (približne 535 miliárd eur) na základný rozpočet Pentagónu a 60 miliárd dolárov (50 miliárd eur) na vojenské operácie, napríklad v Afganistane. Takzvaný National Defense Authorization Act (NDAA) je federálny zákon, ktorý špecifikuje najmä rozpočet a výdavky amerického ministerstva obrany. Je rozdelený na niekoľko sekcií, ktoré sa môžu zaoberať aj inými témami, ako sú zahraničná politika, energetická stratégia či vzťahy s inými krajinami a organizáciami, ktorými sú USA členom. Tento zákon sa schvaľuje raz za fiškálny rok a vždy sa líši podľa aktuálnej situácie. Snemovňa reprezentantov už v júli prijala svoju vlastnú verziu zákona. Obe komory sa teraz musia dohodnúť na kompromise. Následne zákon dostane na podpis prezident Donald Trump. Ten viackrát povedal, že do armády chce investovať viac peňazí. Na základný rozpočet Pentagónu požadoval 603 miliárd a na vojenské operácie 65 miliárd dolárov.


Exhibícia Bayernu. Tottenham ešte takto doma nikdy neprehral
 Utorňajšie preview
 Utorňajšie výsledky
 Stredajšie preview
 Stredajšie výsledky
Exhibícia Bayernu
 Hrdina Dennis
 Slavia prekvapuje
 Zaskočený Liverpool

Rebríček strelcov

LONDÝN. Futbalisti Bayernu Mníchov uštedrili anglickému zástupcovi rekordnú domácu prehru v európskych klubových súťažiach. Odniesli si to hráči Tottenhamu Hotspur, ktorí v dueli 2. kola skupinovej fázy Ligy majstrov inkasovali od nemeckého šampióna debakel 2:7. Štyrmi gólmi v druhom polčase sa zaskvel krídelník Serge Gnabry, dva pridal poľský kanonier Robert Lewandowski. Spurs sa síce ujali vedenia gólom Heung-Min Sona, no Bayern ešte do prestávky otočil skóre a po zmene strán to už bola exhibícia Bavorov. "Bol to krásny večer pre Bayern Mníchov i pre celý nemecký futbal. Hrať v takomto štýle na anglickej pôde je naozaj jedinečné. Nerád vyzdvihujem jednotlivcov, ale za dnešný zápas si zaslúžia obrovskú pochvalu najmä Serge Gnabry a Manuel Neuer. Súcitím s mojim trénerským kolegom Mauriciom Pochettinom, určite je veľmi ťažké stráviť takúto prehru," zdôraznil tréner Bayernu Niko Kovač. Gnabry musel zaloviť v pamätí, kedy naposledy strelil v jednom zápase štyri góly. "Bolo to ešte keď som bol dieťa. Som veľmi spokojný s predvedeným výkonom a najmä s tým, že som pomohol mužstvu k zisku dôležitých troch bodov. Zápas na pôde Tottenhamu bol pre nás dobrou skúškou a ukázal, kde sa momentálne nachádzame. Sedem gólov na pôde súpera sa nepodarí streliť každý deň, no nemôžeme teraz zaspať na vavrínoch a uspokojiť sa. Musíme zostať nohami pevne na zemi a snažiť sa nadviazať na tento výkon," uviedol Gnabry pre uefa.com. Tottenhamu nevyšiel úvod novej sezóny a po debakli s Bayernom sa minulosezónny finalista Ligy majstrov dostal do zložitej situácie. "Najdôležitejšie je, aby tím držal spolu. Sme veľme sklamaní a roztrpčení z výsledku. Musíme však zostať pokojní, neuchýliť sa k unáhleným analýzam a rozhodnutiam. Musíme ukázať mentálnu silu a pomôcť jeden druhému," apeloval na svojich hráčov Pochettino. Bayernu zložil argentínsky kouč veľký kompliment. "Nemecký majster predviedol skvelú efektivitu pri zakončení, z 11 striel na bránku dokázal vyťažiť sedem gólov, čo si zaslúži uznanie. Bayern demonštroval obrovskú kvalitu. Vo futbale bývajú také zápasy, že všetko, čoho sa súper dotkne, sa skončí gólom vo vašej sieti. Presne to sa stalo v utorok večer."


Mala si byť ako Trump, kritizuje dcéru Le Pen

Marine Le Penová sa snaží byť iná ako jej otec, označovaný za antisemitu.

BRUSEL. Zakladateľ Národného frontu (FN) Jean-Marie Le Pen v utorok uviedol, že jeho dcéra Marine Le Penová, ktorá bude 7. mája súperiť o prezidentské kreslo s centristom Emmanuelom Macronom, mala viesť oveľa agresívnejšiu predvolebnú kampaň - v štýle amerického prezidenta Donalda Trumpa. Le Penová v nedeľu v prvom kole prezidentských volieb získala 7,5 milióna voličských hlasov, najvyšší počet hlasov, aký kedy Národný front zaznamenal, nepodarilo sa jej však prekonať proeurópskeho kandidáta Macrona. "Myslím si, že mala veľmi utlmenú kampaň. Keby som bol ja na jej mieste, viedol by som kampaň v štýle Trumpa, otvorenejšiu a veľmi agresívnu voči osobám zodpovedným za úpadok našej krajiny, či už z ľavice alebo z pravice," uviedol 88-ročný Le Pen v rozhovore pre rozhlasovú stanicu RTL. Vzťahy medzi otcom a dcérou, hlavnými tvárami FN, sú dlhodobo napäté. Vyvrcholili kampaňou Le Penovej na "oddémonizovanie" tejto ultrapravicovej strany a jej snahou o rozchod so xenofóbnym imidžom a protižidovským zameraním, ktorý strane zanechal jej otec. V roku 2015 dcéra vylúčila svojho otca zo strany, ktorú založil. Aj kvôli jeho častým obvineniam zo xenofóbnych a antisemitských vyhlásení, ktoré škodili strane ako celku. Úsilie Le Penovej podľa francúzskych médií nevyšlo navnivoč, lebo v roku 2017 je Národný front vnímaný už ako štandardná politická strana a účasť jeho šéfky v druhom kole prezidentských volieb nespôsobila krajine taký šok, ako keď sa v roku 2002 do druhého kola dostal Jean-Marie Le Pen.


USA chcú obmedziť čínske investície do amerických technologických firiem

WASHINGTON. Americké ministerstvo financií pripravuje obmedzenia, ktoré by mali firmám, v ktorých minimálne 25-percentný podiel kontrolujú Číňania, zabrániť v akvizícii amerických podnikov "s priemyselne významnou technológiou". Uviedol to cez víkend zdroj z americkej administratívy. Zdroj, ktorý tak potvrdil skoršie informácie amerického denníka The Wall Street Journal, zároveň zdôraznil, že spomínaná hranica 25 percent sa do piatka (29.6.) môže ešte zmeniť. V ten deň má vláda USA pripravované reštrikcie oznámiť. Najnovší krok predstavuje podľa agentúry Reuters ďalšiu eskaláciu obchodného konfliktu amerického prezidenta Donalda Trumpa s Pekingom. Ako uviedol zdroj z americkej vlády, najnovšie obmedzenia v oblasti investícií by sa mali týkať kľúčových sektorov, vrátane tých, ktoré chce Čína rozvíjať v rámci svojej stratégie "Made in China 2025". Jej cieľom je urobiť z ázijskej krajiny technologickú veľmoc. The Wall Street Journal zároveň informoval, že americké ministerstvo obchodu a Národná bezpečnostná rada navrhujú "zvýšené" kontroly exportu s cieľom zabrániť vývozu citlivých technológií do Číny. Biely dom ešte koncom mája uviedol, že Trumpova administratíva je pripravená zaviesť obmedzenia na investície zo strany čínskych firiem na území USA, ako aj "zvýšené" kontroly exportu tovarov do Číny, pričom podrobnosti budú oznámené do 30. júna.


Kližan postúpil v Monte Carle do druhého kola, narazí na Thiema

Slovenský tenista zdolal Argentínčana Delbonisa.

MONTE CARLO. Slovenský tenista Martin Kližan sa prebojoval do 2. kola dvojhry na antukovom turnaji ATP v Monte Carle. V pondelňajšom stretnutí úvodného kola vyradil argentínskeho kvalifikanta Federica Delbonisa za 115 minút 7:6 (3), 7:5. Kližan, ktorý figuruje na 50. mieste svetového singlového rebríčka, prehral na vlastnom podaní hneď úvodný gem zápasu. Súperov servis však získal v desiatej hre a v tajbrejku premenil prvý setbal. V druhom dejstve opäť stratil svoje podanie najprv Slovák, ale v ďalšom priebehu brejkol Argentínčana dvakrát a zužitkoval už prvý mečbal. V 2. kole sa stretne so štvrtým nasadeným Dominicom Thiemom z Rakúska. Martin KLIŽAN (SR) - Federico Delbonis (Arg.) 7:6 (3), 7:5


Zásoby ropy v USA nečakane vzrástli, ceny zareagovali miernym poklesom

Analytici očakávali, že ropné zásoby v USA klesnú.

LONDÝN. Ceny ropy zaznamenali mierny pokles, keď trhy reagovali na informácie o nečakanom raste zásob ropy v Spojených štátoch. Americké ministerstvo energetiky zverejnilo, že zásoby ropy v USA sa v minulom týždni zvýšili o 1,6 milióna barelov. Analytici pritom očakávali, že ropné zásoby v USA klesnú o 435-tisíc barelov. Navyše, aj Americký ropný inštitút vo svojom odhade z utorka uviedol, že zásoby ropy v USA za minulý týždeň klesli. Cena severomorskej ropnej zmesi Brent s dodávkou v júni klesla krátko pred 17.30 h SELČ o tri centy na 54,14 dolára (50,70 eura) za barel. Pred zverejnením správy amerického ministerstva energetiky pritom vzrástla na zhruba mesačné maximum, keď dosiahla 55,09 dolára za barel. To bola najvyššia hodnota od 8. marca. Mierny pokles zaznamenala aj cena americkej ľahkej ropy WTI s májovým kontraktom. Dosiahla 50,91 dolára za barel, čo predstavuje pokles o 12 centov.


Úvodný obrovský slalom sezóny vyhral Pinturault, Žampovci chýbali v druhom kole

Obrovský slalom mužov - konečné výsledky po 2. kole: BRATISLAVA. Francúz Alexis Pinturault vyhral úvodný mužský obrovský slalom novej sezóny Svetového pohára v rakúskom Söldene. Pinturault si pripísal 24. triumf v pretekoch Svetového pohára, dvanásty v obrovskom slalome a po troch rokoch druhý na ľadovci Rettenbach v Söldene. Dvadsaťosemročný pretekár z Moutiers v súčte oboch kôl zdolal o 54 stotín krajana Mathieua Faivreho a o 63 stotín Slovinca Žana Kranjeca. Ďalšie dve priečky patria Američanom Tommymu Fordovi a Tedovi Ligetymu. Ten naznačil, že ani v 35 rokoch zatiaľ nepomýšľa na odchod zo scény. Pre niekdajšieho najlepšieho protagonistu obrovského slalomu na svete je to najlepšie vystúpenie od januára 2018, keď bol tretí v pretekoch SP v Garmisch-Partenkirchene. Pozitívným prekvapením je aj šieste miesto mladučkého Nóra Lucasa Braathena, ktorý mal na štarte 1. kola číslo 40. Jeho favorizovaný krajan Henrik Kristoffersen preteky pokazil a skončil až osemnásty. "Toto je skvelý vstup do sezóny. Myslím si, že som predviedol dve veľmi dobré jazdy. V druhom kole to bolo veľmi náročné aj vzhľadom na zlé svetelné podmienky. Musel som sa rozpomenúť na to, aké to je v Söldene, lebo predtým naposledy sme tu súťažili v roku 2016. Som rád, že mi to vyšlo," povedal Alexis Pinturault v prvom televíznom rozhovore na Eurposporte. V 71-člennej štartovnej listine 1. kola v Söldene figurovali aj dvaja Slováci, bratia Adam a Andreas Žampovci však nepostúpili do 2. kola medzi tridsať najlepších. Adam Žampa s číslom 36 na hrudi predviedol výkon o 2,73 s pomalší ako líder Pinturault a zaradil sa na 38. priečku. Andreas Žampa s päťdesiatsedmičkou mal v cieli odstup 3,77 s od priebežného lídra, čo znamenalo 53. miesto vo výsledkoch. "Absolútne neviem, prečo som mal už hore takú stratu. Potom sa mi zdalo, že strminu som mohol pustiť trošku viac, myslím si, že spodok už bol fajn. Čo sa týka snehu, bolo to perfektné, len zrejme bolo potrebné ísť agresívnejšie. Trať je natoľko dobrá, že sa len potvrdili pozície, každý si zachoval to svoje," povedal Adam Žampa v cieľových priestoroch. "Ešte je skoro hodnotiť, ale čo som videl, veľmi veľa som stratil hore. Musím sa pozrieť prečo, strmina bola fajn, to je moje. Tam som nejaký tridsiaty, čo by som chcel, ale hore a dole som úplne posledný. Uvidíme, máme päť týždňov do ďalšieho 'obráku' a čas sa zlepšovať," povedal mladší Andreas Žampa. Úvodný mužský obrovský slalom sezóny mal štart vo výške 3040 m a cieľ vo výške 2670 m. V Söldene sa jazdilo vôbec prvýkrát v tzv. novej ére mužského lyžovania po Marcelovi Hirscherovi, ktorý po minulej sezóne ukončil svoju excelentnú kariéru. Fenomenálny Rakúšan sa celkovo osemkrát a v neprerušenej sérii tešil z veľkého glóbusu za celkový triumf vo Svetovom pohári.


Klamal o lúpeži, Lochteho teraz čaká trest

Šesťnásobný olympijský víťaz má zákaz súťažne plávať desať mesiacov a príde o majstrovstvá sveta v Budapešti.

NEW YORK. Americký olympijský výbor a plavecká federácia potrestali Ryana Lochte desaťmesačným zákazom činnosti za vymyslenú historku o prepadnutí počas olympijských hier v Rio de Janeiro. Tridsaťdvaročný plavec tak príde o budúcoročné majstrovstvá sveta v Budapešti. Lochte si v Riu vybojoval šiestu zlatú olympijskú medailu a s 12 cennými kovmi je jedným z najúspešnejších olympionikov USA vôbec. Úspešný výsledok však zatienil obrovským škandálom. Vymyslel si ozbrojené lúpežné prepadnutie, aby spoločne s tromi reprezentačnými kolegami zakryli vlastný vandalizmus na benzínovej pumpe. Neskôr priznal, že sa incident neodohral tak, ako ho pôvodne opisoval. Brazílska polícia ho obvinila z podania falošnej správy o prepade a informovala, že plavci poškodili dvere na toalete na pumpe a mali konfrontáciu s bezpečnostnou službou. Američan sa ospravedlnil a svoje konanie oľutoval.  Namiesto obdivu za úspešnú športovú kariéru sa tak Lochte stal terčom trpkej satiry a posmechu. Netrvalo dlho a začali sa od neho odvracať sponzori. Opustili ho dvaja hlavní - odevná spoločnosť Ralph Lauren a výrobca plaviek Speedo, ktorý uviedol, že jeho sponzorský príspevok vo výške 50 000 dolárov venujem charite Save The Children a poputuje deťom do Brazílie. S Lochtem sa vandalizmu dopustili aj ďalší traja americkí plavci - Gunnar Bentz, Jack Conger a James Feigen. Disciplinárne konanie v ich prípade pokračuje ďalej. Americká plavecká federácia ešte nerozhodla o ich potrestaní.


Umelá inteligencia Google tvrdila, že Obama plánuje prevrat s komunistami

Hlasový asistent Google Home môže používateľom dávať zavádzajúce informácie.

BRATISLAVA. Ak dnes ľuďom chýbajú informácie, väčšinou sa sa obrátia na Google. Zo začiatku vyhľadávanie ukazovali iba zoznam odkazov, na ktorých bolo požadovanú informáciu možné nájsť. Google ale pochopil, že ľudia na ich webe hľadajú rýchle a jednoduché odpovede. Do vyhľadávania preto pridali funkciu Snippets, ktorá odpovede ponúka priamo v oddelenom rámiku. Napríklad vám premení eurá na doláre či ukáže krátky životopis osobnosti. Môže tiež tvrdiť, že Barack Obama chystá komunistický prevrat. Posledný príklad síce nie je pravda, no ak sa Googlu opýtate, či Obama plánuje prevrat, vyhľadávač vám ukáže Snippet z konšpiračného webu, ktorý túto falošnú správu potvrdzuje. Adrienne Jeffriesová na webe The Outline spomína aj prípad, kedy Google nesprávne prisúdil piatim americkým prezidentom členstvo v rasistickej organizácii Ku Klux Klan. Na webe bývajú Snippets doplnené linkami, ktoré pomáhajú používateľom zorientovať sa v kontexte ponúknutej odpovede. Človek si tak môže rýchlo ujasniť, či informácia pochádza z overených alebo zavádzajúcich zdrojov. Hlasový asistent pre domácnosti Google Home už takúto možnosť neponúka. Otázky prijíma hlasom a odpoveď zo Snippetu robot používateľovi prečíta. Redaktor BBC Rory Cellan-Jones sa umelej inteligencii opýtal, či Obama plánuje prevrat (is Obama planning a coup). Asistent mu prečítal rovnakú falošnú správu ako ponúka Snippet, no už neponúkol dodatočný kontext. Cellan-Jones Google na túto funkciu upozornil a spoločnosť zmenila výsledky k zavádzajúcim otázkam. "Snippets ponúkajú automatickú a algoritmickú zhodu na vyhľadávanie, pričom obsah pochádza z webov tretích strán. Bohužiaľ, existujú prípady, kedy zobrazíme web z nevhodným alebo zavádzajúcim obsahom," cituje BBC stanovisko Google. "Keď dostaneme upozornenie o Snippete, ktorý nedodržiava naše pravidlá, pracujeme na rýchlom odstránení, čo sa stalo aj v tomto prípade. Ak sme niekoho urazili, ospravedlňujeme sa," napísal Google.


Napriek vyhláseniam Smeru ľudia čelia nárastu korupcie, myslia si v SaS

Podľa opozičnej strany držia v rukách kľúč v boji proti nej občania.

BRATISLAVA. Napriek proklamáciám o boji s korupciou, ktoré sa opakovane objavujú v programových vyhláseniach vlád Roberta Fica (Smer), je verejnosť v reálnom živote konfrontovaná s jej nárastom. Vo vyhlásení to v stredu uviedli lídri opozičnej SaS s tým, že verejnosť čelí aj nárastu korupčného správania a najmä neochote orgánov činných v trestnom konaní postihovať korupciu bez ohľadu na politické postavenie a styky jej aktérov. Zároveň sú presvedčení, že kľúč v tomto boji majú v rukách občania. "Do kriminálnych aktivít sú priamo či nepriamo zaangažovaní tí, ktorí by ju mali postihovať - členovia vlády, vládni poslanci, vysokí dôstojníci Policajného zboru, prokurátori. Benevolencia voči korupčnému správaniu, ktorá doslova vyžaruje zo štátnych inštitúcií a jej predstaviteľov, je jednoznačne hlavnou príčinou aktuálneho poklesu Slovenska v rebríčku, ktorý pravidelne zostavuje Transparency International," uviedli Richard Sulík, Ľubomír Galko, Jana Kiššová a Jozef Mihál z SaS. Podľa ich slov strana Smer ako dominantná politická sila je zodpovedná za tento stav a zároveň aj prekážkou jeho riešenia. "Apelujeme na občanov, predovšetkým na voličov Smeru, aby si svoju nespokojnosť so stavom spravodlivosti v krajine a s nárastom korupčných praktík dávali do priamej súvislosti s politikou premiéra Roberta Fica a ministra vnútra Roberta Kaliňáka (Smer). Kľúč v boji proti korupcii majú v rukách občania, lebo štátna moc pochádza od nich," uzatvára vedenie SaS.


Levitácia a zamrazené lízanky. Navštívili sme Noc výskumníkov 2016

V bratislavskej Starej tržnici najviac lákali stánky s hrami a súťažami.

BRATISLAVA. Skupinka približne desaťročných chlapcov sa snaží prekľučkovať davom svojich rovesníkov. Medzi stánkami vedeckých pracovísk stretávajú spolužiačky, ktoré chcú, aby sa k nim pridali. „Teraz nemáme čas, ideme si dať zamraziť lízatká,“ vysvetľuje jeden z chlapcov. Zamrazovanie rôznych predmetov sa ukázalo ako obľúbená, aj keď možno neplánovaná atrakcia 10. ročníka Noci výskumníkov. Pri stánku Elektrotechnického ústavu SAV v bratislavskej Starej tržnici bolo celé doobedie rušno. Keď sme sa priblížili k ich stolu, všimli sme si upozornenie o silnom magnetickom poli a následne si uvedomili, že sa nám kovová pracka opasku pripevnila o kraj stola. Po celom obvode bol natiahnutý magnetický pás, nad ktorým sa vo vzduchu pohybovala vatová guľôčka. Išlo o kúsok supravodivého materiálu obaleného vo vate, ktorý schladili tekutým dusíkom, čím mu umožnili levitovať. Práve do nádob s tekutým dusíkom návštevníci s obľubou vkladali lízanky aj zrolované propagačné letáky. Hry a ďalšie interaktívne prvky sú skvelými spôsobmi, ako priblížiť vedu verejnosti. Práve stánky, kde sa dalo niečo vyskúšať alebo o niečo súťažiť, priťahovali najviac pozornosti. Pútavé bolo aj spracovanie nosnej témy podujatia – srdce a mozog. Na hlavnom pódiu sa pravidelne objavoval nadrozmerný 3D hologram mozgu, na ktorom študent medicíny Samuel Vitko ukazoval centrá rôznych vnemov: od dotykov a lásky po alkohol a stres. Aj druhý z najdôležitejších ľudských orgánov sa dočkal nadrozmerného modelu. Do nafukovacieho srdca sa dokonca dalo vojsť na krátku exkurziu. Vedecké pracoviská ponúkali výlet do sveta vedy a nechýbali ani ukážky aktuálnych trendov – nanočastice, virtuálna realita či 3D tlač . Niektoré stánky tiež ukazovali presahy svojej práce do každodenného života. Pri stole Ústavu polymérov SAV sme najskôr dostali do rúk čosi, čo pripomínalo pestrofarebnú cukrovú vatu v kelímku. Vraj sa máme dotknúť polymérového snehu. Umelý sneh vznikol zaliatím prášku polyakrylátu sodného vodou. „Kvapalinu dokáže absorbovať a využíva sa napríklad pri detských plienkach,“ vysvetľovala Anna Zahoranová. Praktické využitie majú biopolyméry vyrobené z baktérií, ktoré sa v prírode rozložia do niekoľkých dní a mohli by tak pomôcť pri ochrane životného prostredia.


Unikajúceho vodiča zastavili až výstrely a policajné auto

Prenasledovanie podozrivého z krádeže sa skončilo streľbou.

BRATISLAVA. Polícia vo štvrtok v okolí Bratislavy prenasledovala auto, ktorého vodič bol podozrivý zo spáchania krádeže. Ten na výzvy policajtov nereagoval a jazdou vo vysokej rýchlosti ohrozoval verejnosť. Policajti po unikajúcom aute strieľali, zastavilo ho však až policajné auto, ktoré mu zablokovalo cestu. Informovala o tom bratislavská krajská policajná hovorkyňa Veronika Slamková. Polícia na unikajúce auto vystrelila po tom, čo narazilo do iného auta. K streľbe došlo k v nezastavanej oblasti za nadjazdom ulice Rybničná v obci Svätý Jur. Policajt najprv dvakrát vystrelil do vzduchu. "Jeden z policajtov následne trikrát vystrelil na pravú zadnú pneumatiku vozidla, pričom jedenkrát vozidlo zasiahol v oblasti zadného nárazníka," opísala Slamková. Auto sa policajtom podarilo zastaviť pred Pezinkom, kde ho v jazde zablokovalo policajné vozidlo. Policajti nakoniec muža z auta vytiahli násilím, predtým mu rozbili okno. Následne museli byť vodič a dvaja policajti ošetrení lekárom. Muž je podľa polície podozrivý zo spáchania zločinu útoku na verejného činiteľa v súbehu s prečinom poškodzovania cudzej veci. Prípadom sa zaoberajú pezinskí okresní policajti. Okresná prokuratúra v Trnave už predtým vydala súhlas na zadržanie muža pre podozrenia z krádeže.


Mexický protest proti násiliu voči ženám poznačili výtržnosti

Stovky žien demonštrovali po dvoch prípadoch znásilnenia tínedžeriek policajtmi.

MEXIKO. Pri protestnom pochode proti násiliu voči ženám došlo v mexickej metropole k výtržnostiam. Stovky žien demonštrovali v piatok večer miestneho času v centre mesta po tom, ako dve tínedžerky nezávisle od seba uviedli, že ich v Mexiku v uplynulých dvoch týždňoch znásilnili policajti. Informovala o tom agentúra DPA.   Na viacerých miestach boli počas protestu založené požiare - terčom podpaľačstva sa stala okrem iných policajná stanica a pamätník nezávislosti Mexika. Zamaskované ženy okrem toho zničili autobusovú zastávku a poškodili viaceré policajné vozidlá. Viacero ľudí postriekali farbou. Neznámy muž tiež udrel v priamom prenose päsťou televízneho reportéra. Podľa médií utrpelo pri proteste zranenia 17 ľudí vrátane 14 policajtov a dvoch novinárov. Demonštrácie sa konali aj v predošlých dňoch s požiadavkou na spravodlivosť pre obete znásilnenia. Sedemnásťročné dievča uviedlo, že ho znásilnili viacerí policajti 3. augusta, keď sa večer vracalo domov. V druhom prípade 16-ročné dievča obvinilo zo znásilnenia policajta v múzeu, kde bolo na praxi. Starostka Mexika Claudia Sheinbaumová oznámila, že šiestich policajtov suspendovali. Z údajov OSN vyplýva, že v Mexiku zažili určitú formu násilia dve tretiny žien vo veku nad 15 rokov, pričom v posledných 25 rokoch v krajine zabili približne 35.000 žien pre ich pohlavie.


Francúzski hoteliéri žalujú Airbnb kvôli porušovaniu pravidiel

Hotelieri obviňujú Airbnb, že vedome porušuje pravidlá hospodárskej súťaže.

PARÍŽ. Francúzske združenie hotelierov UMIH podalo v utorok (6. 11.) na súde v Paríži žalobu na populárnu americkú platformu Airbnb, ktorá sprostredkováva ubytovanie v súkromí. Združenie obvinilo americkú platformu, že "vedome porušuje" pravidlá hospodárskej súťaže. Podľa UMIH spoločnosť Airbnb s európskou centrálou v írskom Dubline nevyradila z ponuky byty, ktoré prekročili maximálny povolený počet prenocovaní. To je v prípade francúzskej metropoly 120 dní. Okrem toho má na zozname byty, ktorým chýbajú požadované registračné čísla. Toto pravidlo bolo v Paríži a ďalších francúzskych mestách zavedené len nedávno s cieľom zabrániť únikom daní v prípade majiteľov, ktorí si z prenájmu bytov spravili v podstate podnikanie na plný úväzok. "Spoločnosť Airbnb využíva každú príležitosť na to, aby interpretovala zákon vlastným spôsobom," povedal prezident UMIH Laurent Duc. UMIH tak chce prinútiť on-line službu, aby ukončila tieto praktiky, a žiada symbolickú kompenzáciu vo výške 143 eur (čo je výška pokuty, ktorú vo februári dostal obyvateľ Paríža za prenájom bytu bez povolenia jeho majiteľa) a tiež úhradu súdnych a advokátskych výdavkov vo výške 50.000 eur. Podľa parížskeho denníka Le Figaro je Francúzsko druhým najväčším trhom Airbnb po Spojených štátoch. A Paríž je mesto s najvyšším počtom bytov na prenájom cez Airbnb na celom svete s približne 65.000 bytmi alebo izbami. Mesto svetla prijalo súbor opatrení na reguláciu týchto turistických prenájmov. Prinútilo napríklad majiteľov, aby zaregistrovali svoje byty na úradoch, a zaviedlo 120-dňový limit na rok. A tiež tvrdé sankcie pre platformy, ktoré nezaregistrujú prenajímané byty. Od januára do 15. augusta tak získalo na pokutách 1,58 milióna eur. V septembri člen parížskej radnice zodpovedný za bývanie povedal, že sa bude snažiť o úplný zákaz prenájmu v srdci hlavného mesta, a dodal, že pre Airbnb sa mesto stáva príliš drahé pre miestnych obyvateľov. Prvé súdne pojednávanie v procese bolo stanovené na 14. februára 2019. "Za predpokladu, že len jedno percento prenájmov v ponuke Airbnb je nezákonné, celková strata pre (hotelový) priemysel by dosiahla desiatky miliónov eur ročne," upozornilo UMIH. Hovorca spoločnosti Airbnb v tejto súvislosti vyhlásil, že "nebol prekvapený novým pokusom francúzskej hotelovej loby, ktorý je ďalším z dlhej série právnych krokov, pričom všetky boli neúspešné". "Hotely ďalej chránia svoje záujmy a pokúšajú sa obmedziť práva Francúzov profitovať z turistiky," dodal. Airbnb ponúka približne 500.000 izieb a apartmánov vo Francúzsku, z toho odhadom 65.000 v Paríži, kde majú hotely v ponuke 80.000 izieb. Ale Airbnb má v súčasnosti v hlavnom meste zaregistrovaných stále len 38 percent alebo približne 25.000 týchto bytov a izieb.


Netanjahu označil vojnu v pásme Gazy za reálnu možnosť

OSN varovala Izrael pred vážnym narušením medzinárodného práva.

JERUZALEM. Izrael pravdepodobne bude musieť ísť do vojny v pásme Gazy v súvislosti s pokračujúcimi raketovými útokmi z tejto palestínskej enklávy, ktoré sú namierené proti Izraelu. Vo štvrtok to v rozhovore pre rozhlasovú stanicu Rešet Bet uviedol izraelský premiér Benjamin Netanjahu. Informoval o tom denník Haarec. Izraelský premiér tiež v rozhovore spresnil, že "nebezpečná vojna je poslednou možnosťou" a vojenské jednotky by do enklávy neposlal, "kým na to nebudú optimálne podmienky". Netanjahu ďalej obvinil palestínske militantné hnutie Hamas, že v pásme Gazy nie je schopné presadiť svoju suverenitu a kontrolovať iné skupiny, ktoré podnikajú útoky na Izrael. "Máme tu jednoduchú situáciu, keď sa teroristická skupina dostane k moci a odpaľuje rakety. Je to skupina, ktorá nedokáže kontrolovať všetky svoje frakcie, aj keby chcela. Hamas rozumie tomu, kam smeruje, avšak nedokáže to zastaviť. Pretože to nedokáže, my nebudeme mať inú možnosť, ako ísť do vojny," vyhlásil Netanjahu. Premiér v tejto súvislosti ďalej naznačil, že židovský štát ešte pred prípadným začatím vojenskej operácie podnikne niekoľko iných krokov vojenského charakteru. Prísľub Benjamina Netanjahua pripojiť k Izraelu okupované územia na západnom brehu rieky Jordán "by bol vážnym narušením medzinárodného práva". Vyhlásil to Stéphane Dujarric, hovorca generálneho tajomníka OSN Antónia Guterresa. Vo štvrtok o tom informovala agentúra AP. Dujarric vo svojom vyhlásení dodal, že takýto krok by mal "devastačný" dosah na mierové rokovania s Palestínčanmi. Netanjahuov plán odsúdila už aj Saudská Arábia, regionálna mocnosť, ktorá sa v posledných rokoch zbližovala so židovským štátom. Pred možnou eskaláciou napätia v regióne Netanjahua v stredu varovalo i Rusko, kde sa má izraelský premiér vo štvrtok stretnúť s tamojším prezidentom Vladimirom Putinom. Izrael okupuje Západný breh - Predjordánsko - od šesťdňovej vojny z roku 1967. Z pohľadu medzinárodného práva sú židovské osady postavené na týchto územiach ilegálne a bránia pokračovaniu mierového procesu, keďže sa rozprestierajú na územiach vnímaných Palestínčanmi ako súčasť ich budúceho štátu. Palestínčania v pásme Gazy, ktoré od roku 2007 ovláda radikálne hnutie Hamas, sa zúčastňujú na často násilných demonštráciách pozdĺž izraelského hraničného plota od marca 2018 a vyzývajú židovský štát, aby ukončil blokádu ich územia. Pri protestoch prišlo doposiaľ o život najmenej 308 Palestínčanov. Židovský štát obviňuje Hamas z organizovania protestov a ich využívania ako zámienky pre svoje útoky.


Počet cudzincov v SR narastá, ale pomalšie ako v iných krajinách EÚ

Slovensko sa dostalo do situácie, keď migrantov potrebuje, najmä na trhu práce, upozornila  Medzinárodná organizácia pre migráciu.

BRATISLAVA. Migračná situácia na území Slovenskej republiky, pokiaľ ide o zloženie migrantov, je najlepšia a najžiadúcejšia, akú si krajina môže želať. Tak to vníma Medzinárodná organizácia pre migráciu (IOM). Slovensko má veľmi malý počet migrantov bez povolenia na pobyt, málo žiadateľov o azyl a typický migrant na území SR štatisticky je občanom Európskej únie. Postupne sa však tento pomer mení a zhruba polovica migrantov pochádza z krajín mimo EÚ, ale sú to ľudia v produktívnom veku a ekonomicky aktívni, prichádzajúci na územie SR za prácou alebo podnikaním. ,,Ekonomický migrant je najžiaducejší, lebo prispieva do systému, odvádza dane, odvádza odvody a je platným členom spoločnosti. A potreba migrantov na slovenskom trhu v súčasnosti je," vysvetlila vedúca úradu IOM v SR Zuzana Vatráľová v utorok na pracovných raňajkách, ktoré pre novinárov usporiadal IOM v spolupráci s Ministerstvom práce, sociálnych vecí a rodiny SR a občianskym združením Liga pre ľudské práva. Počet klientov Migračného informačného centra narastá, a tak aj záujem o ich služby. ,,Na nás sa veľmi často obracajú cudzinci, ešte kým sú v krajine pôvodu, v čase uvažovania o príchode na Slovensko, informujú sa o podmienkach, čo všetko potrebujú, ako funguje zlúčenie rodiny,“ dodáva Vatráľová. Minulý rok bolo na území Slovenska 104 451 cudzincov. Napriek tomu, že počet cudzincov, ktorí tu žijú s nejakým typom povolenia na pobyt narastá, v porovnaní s inými krajinami Európskej únie je to stále relatívne nízky počet, sú to necelé dve percentá populácie. Česká republika má viac ako štyri percentá, Rakúsko má 14 percent, spresnila Vatráľová a dodala, že administratívne je zamestnávateľom oveľa ľahšie zamestnať Slovákov, alebo občanov EÚ, ale žiaľ nemajú dostatok záujmu, preto sa už obracajú aj na krajiny mimo EÚ. Podľa IOM je preto dôležité, aby to obyvateľstvo vnímalo a bolo pripravené na to, že ak sem cudzinci prídu a budú to ekonomickí migranti, netreba sa ich báť, lebo ,,ekonomický migrant nemá žiadnu negatívnu konotáciu, je to človek, ktorý je tu za účelom nejakej ekonomickej činnosti". Vatráľová tiež konštatovala, že bežný Slovák sa s cudzincami nestretá a dozvedá sa o nich najmä prostredníctvom médií. IOM považuje preto za dôležité o migrantoch vytvoriť objektívny a pravdivý obraz, pretože sa Slovensko dostalo do situácie, keď migrantov potrebuje, najmä na trhu práce. Integrácia migrantov, ich začleňovanie do spoločnosti, je aktivita, ktorej sa v súčasnosti venuje občianske združenie Liga za ľudské práva s partnermi Centrom pre výskum etnicity a kultúry, Nadáciou Milana Šimečku a občianskym združením Marginal. Projekt KapaCity – Podpora integrácie cudzincov na lokálnej úrovni je zameraný na podporu integrácie cudzincov – štátnych príslušníkov tretích krajín na lokálnej úrovni v štyroch mestách – Bratislave, Trnave, Banskej Bystrici a v Košickom samosprávnom kraji. Cieľom projektu je široký rozvoj odborných kapacít samospráv tak, aby sa na lokálnej úrovni podporilo začleňovanie cudzincov a podpora samospráv v tom, aby sa služby poskytované cudzincom stali stabilnou súčasťou ich aktivít. , ,Naším cieľom je to, aby sa tieto mestá stali akoby vlajkovými loďami toho, akým spôsobom sa môže integrácia ľudí prichádzajúcich z cudziny na úrovni obcí diať. Je to veľmi dôležité, lebo ulice či susedstvá sú miesta, kde ľudia žijú, nachádzajú priateľstvá, kde sa začleňujú,“ uviedla riaditeľka Ligy pre ľudské práva Zuzana Števulová. Na Slovensku má IOM zastúpenie od roku 1996, keď bola podpísaná dohoda medzi vládou SR a Medzinárodnou organizáciou pre migráciu. IOM vyvíja rôzne typy aktivít, napr. poskytovanie služieb migrantom, výskum, informačné kampane, vzdelávanie a budovanie kapacít kľúčových aktérov a zvyšovanie povedomia verejnosti o rôznych oblastiach migrácie. Od roku 2006 IOM prevádzkuje Migračné informačné centrum IOM (MIC), ktoré poskytuje právne, sociálne a pracovné poradenstvo migrantom s cieľom podporiť ich integráciu na trhu práce a do spoločnosti. Od roku 2009 je IOM aj národným kontaktným bodom Európskej migračnej siete (EMN) na Slovensku. Cieľom EMN je napĺňať informačné potreby inštitúcií Spoločenstva, ako aj orgánov členských štátov prostredníctvom poskytovania aktuálnych, objektívnych, spoľahlivých a porovnateľných informácií o migrácii a azyle na účely tvorby politík Európskej únie v týchto oblastiach. Európska migračná sieť slúži aj na poskytovanie týchto informácií verejnosti. Medzinárodná organizácia pre migráciu, Ministerstvo práce, sociálnych vecí a rodiny a o. z. Liga pre ľudské práva sú členovia Európskej migračnej siete.


Experti počítali so stagnáciou, talianska ekonomika mierne vzrástla

Talianska ekonomika vzrástla o 0,1 percenta.

RÍM. Talianska ekonomika pokračovala v 3. kvartáli v miernom raste. Hrubý domáci produkt (HDP) krajiny za tri mesiace od júla do septembra medzikvartálne stúpol o 0,1 % rovnako ako v predchádzajúcom štvrťroku, uviedol taliansky štatistický úrad Istat vo svojom prvom odhade. Experti počítali so stagnáciou ekonomiky. Tempo medziročnej expanzie sa v 3. kvartáli mierne zrýchlilo na 0,3 % z 0,1 % v predchádzajúcich troch mesiacoch. Experti prognózovali +0,2 %. Podľa štatistikov pozitívne k rastu HDP prispel domáci dopyt, naopak čistý export mal negatívny vplyv. Istat v separátnej správe uviedol, že miera nezamestnanosti v septembri stúpla na 9,9 % z revidovaných 9,6 % v auguste. Augustová miera nezamestnanosti bola najnižšia od januára 2012. Miera nezamestnanosti medzi mladými ľuďmi sa zvýšila na 28,7 % z 27,6 % v predchádzajúcom mesiaci.